text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Matewu 9:1-38
9 Kutani a khandziya byatso, a tsemakanya a nghena emutini wa ka vona.+2 Kutani waswivo, va n’wi tisela munhu la omeke swirho a etlele esangwini.+ Loko a vona ripfumelo ra vona, Yesu a ku eka munhu la omeke swirho: “Tiya mbilu, n’wananga; swidyoho swa wena swi rivaleriwile.”+3 Kutani waswivo, van’wana va vatsari va tibyela va ku: “Munhu loyi wa sandza.”+4 Kutani Yesu, hi ku tiva miehleketo+ ya vona, a ku: “Ha yini mi ehleketa swilo swo homboloka etimbilwini+ ta n’wina?5 Hi xikombiso, i yini lexi olovaka swinene, i ku vula u ku, Swidyoho swa wena swi rivaleriwile, kumbe i ku vula u ku, Pfuka u famba?+6 Hambiswiritano, ku endlela leswaku mi swi tiva leswaku N’wana wa munhu u ni mfanelo yo rivalela swidyoho+ emisaveni—” kutani a byela munhu la omeke swirho a ku: “Pfuka, teka sangu ra wena u muka.”+7 Kutani a pfuka a muka.8 Kuteloko mintshungu yi vona leswi, yi khomiwa hi ku chava, kutani yi vangamisa Xikwembu,+ lexi nyikeke vanhu matimba+ yo tano.9 Endzhaku ka sweswo, loko a ri karhi a hundza kwalaho, Yesu a vona wanuna la vuriwaka Matewu a tshame ehofisini ya xibalo, hiloko a ku eka yena: “Vana mulandzeri wa mina.”+ Hi nkarhi wolowo a suka a yima a n’wi landzela.+10 Endzhaku, loko a ha vurhame etafuleni endlwini,+ waswivo, valuvisi vo tala ni vadyohi va ta kutani va sungula ku vurhama na Yesu ni vadyondzisiwa vakwe.11 Kambe loko Vafarisi va vona sweswo, va byela vadyondzisiwa vakwe va ku: “Ha yini mudyondzisi wa n’wina a dya ni valuvisi ni vadyohi?”+12 Loko a twa leswi a va swi vula, a ku: “Vanhu lava hanyeke a va lavi n’anga,+ kambe yi laviwa hi lava va vabyaka.13 Kutani, fambani, mi ya dyondza nhlamuselo ya marito lawa, ‘Ndzi lava tintswalo, ku nga ri xitlhavelo.’+ Hikuva ndzi tele ku ta vitana vadyohi, ku nga ri vanhu lava lulameke.”14 Kutani vadyondzisiwa va Yohane va ta eka yena ivi va vutisa: “Ha yini hina ni Vafarisi hi hanya hi ku titsona swakudya kambe vadyondzisiwa va wena a va titsoni swakudya?”+15 Hiloko Yesu a ku eka vona: “Vanakulobye va muteki a va na xivangelo xa ku kolola ntsena loko muteki+ a ri na vona, a hi swona ke? Kambe masiku ma ta lawa muteki+ a nga ta susiwa eka vona, kutani va ta titsona swakudya.+16 A ku na munhu la rhungelelaka xitiva xa lapi lexi nga khwanyanangiki engubyeni ya le handle ya khale; hikuva ntamu wa xona lowu teleke wu ta koka nguvu ya le handle naswona ku handzuka ku ta nyanya.+17 Naswona vanhu a va cheli vhinyo leyintshwa emaguleni ya khale ya vhinyo; kambe loko vo chela, endzhakunyana ka sweswo magula ya vhinyo ma ta boxeka kutani vhinyo yi halaka ni magula ya vhinyo ma onhaka.+ Kambe vanhu va chela vhinyo leyintshwa emaguleni lamantshwa ya vhinyo, kutani haswimbirhi swa hlayiseka.”+18 Loko a ha va byela swilo leswi, waswivo, mufumi+ un’wana loyi a a ri kusuhi a n’wi nkhinsamela,+ a ku: “Sweswi n’wana wa mina wa nhwanyana u fanele a file;+ kambe tana u ta n’wi tlhandleka voko kutani u ta hanya.”+19 Kuteloko Yesu a tlakukile, a n’wi landzela; ni vadyondzisiwa vakwe va n’wi landzela.20 Kutani waswivo, wansati loyi a a karhatiwa hi vuvabyi byo khuluka ngati+ ku ringana malembe ya 12 a ta hi le ndzhaku a fika a khumba dziva ra nguvu+ yakwe ya le handle;21 hikuva a a hamba a tibyela a ku: “Loko ntsena ndzo khumba nguvu yakwe ya le handle, ndzi ta hola.”+22 Yesu a hundzuluka, loko a n’wi vona, a ku: “Tiya mbilu, n’wananga; ripfumelo ra wena ri ku hanyisile.”+ Ku sukela hi nkarhi wolowo wansati a va a hanyile.+23 Kutani, loko a fika endlwini+ ya mufumi ivi a vona vachayi va switiringo ni ntshungu lowu endlaka hasahasa ya huwa,+24 Yesu a ku: “Sukani endhawini leyi, hikuva nhwanyana loyi lontsongo a nga fanga, kambe u etlele.”+ Hiloko va sungula ku n’wi hleka hi ku hlekula.+25 Endzhakunyana ka loko ntshungu wu humeseriwe ehandle, a nghena a khoma voko rakwe,+ kutani nhwanyana lontsongo a pfuka.+26 Ina, mhaka leyi yi hangalake exifundzheni xexo hinkwaxo.27 Loko Yesu a ri karhi a famba hi ndlela, vanhu+ vambirhi lava feke mahlo va n’wi landzela, va huwelela va ku: “Vana ni tintswalo eka hina,+ N’wana wa Davhida.”28 Loko a nghene endlwini, vanhu lava feke mahlo va ta eka yena, kutani Yesu a va vutisa a ku: “Xana ma pfumela+ leswaku ndzi nga swi endla leswi?” Va n’wi hlamula va ku: “Ina, Hosi.”29 Kutani a khumba mahlo+ ya vona, a ku: “A swi endleke hi ku ya hi ripfumelo ra n’wina.”30 Hiloko mahlo ya vona ma vona. Tlhandlakambirhi, Yesu a va lerisa hi ku kongoma, a ku: “Tiyisekani leswaku swi nga tiviwi hi munhu.”+31 Kambe, loko vona va humele ehandle, va twarise hi ta yena erivaleni exifundzheni xexo hinkwaxo.+32 Kutani loko va suka, waswivo, vanhu va n’wi tisela mbheveve leyi nga ni dimona;+33 kambe loko dimona ri hlongoriwile munhu loyi wa mbheveve a vulavula.+ Xisweswo, mintshungu yi hlamala+ ivi yi ku: “A ku si tshama ku voniwa nchumu wo fana ni lowu eIsrayele.”34 Kambe Vafarisi va sungula ku vula va ku: “U hlongola madimona hi mufumi wa madimona.”+35 Kutani Yesu a teka pfhumba ra ku famba hi miti ni swimitana hinkwaswo, a dyondzisa emasinagogeni ya vona ni ku chumayela mahungu lamanene ya mfumo ni ku horisa swifo swa mixaka hinkwayo ni vulema+ bya mixaka hinkwayo.36 Loko a vona mintshungu a yi twela vusiwana,+ hikuva a yi vavisiwile ni ku tsalangana ku fana ni tinyimpfu leti nga riki na murisi.+37 Kutani a ku eka vadyondzisiwa vakwe: “Ina, ntshovelo i wukulu, kambe vatirhi a hi vangani.+38 Hikokwalaho, kombelani N’wini wa ntshovelo leswaku a rhumela vatirhi entshovelweni wakwe.”+


c: text/html

text:
Dyondzo 76: Yerusalema Yi Lovisiwa
Ku hundze malembe yo tlula khume Hosi Nebukadnetsara a yise tintlhari hinkwato ta le Israyele eBabilona. Vona leswi humeleleke sweswi! Yerusalema yi hisiwile. Vaisrayele lava poneke va yisiwe evuhlongeni eBabilona.
Tsundzuka, leswi hi leswi vaprofeta va Yehovha va vuleke leswaku swi ta humelela loko vanhu va nga hundzuki etindleleni ta vona to homboloka. Kambe Vaisrayele a va va yingisanga vaprofeta. Va hambete va gandzela swikwembu swa mavunwa ematshan’weni ya Yehovha. Xisweswo vanhu volavo a va fanele va xupuriwa. Ha swi tiva leswi hikuva muprofeta wa Xikwembu Hezekiya u hi byela hi swilo swo biha leswi Vaisrayele a va swi endla.
Xana wa n’wi tiva Hezekiya? Hi un’wana wa majaha lama Hosi Nebukadnetsara a ma yiseke eBabilona eka malembe ya khume lama hundzeke, Yerusalema ri nga si lovisiwa. Daniyele ni vanghana va yena vanharhu, Xadraka, Mixaka na Abedinigo, na vona a va yisiwe eBabilona hi nkarhi wolowo.
Loko Hezekiya a ha ri eBabilona, Yehovha u n’wi kombe swilo swo biha leswi endlekaka etempeleni ya le Yerusalema. Yehovha u n’wi kombe swona hi xivono. Hezekiya a ha ri eBabilona, kambe Yehovha u n’wi kombe hinkwaswo leswi a swi endleka etempeleni. Leswi Hezekiya a swi voneke a swi chavisa!
Yehovha u byele Hezekiya a ku: ‘Vona swilo leswi nyenyetsaka leswi vanhu lava va swi endlaka etempeleni. Vona makhumbi ma tele hi swifaniso swa tinyoka ni swiharhi. Vona Vaisrayele va le ku swi gandzeleni!’ Hezekiya a a swi vona swilo leswi, kutani u tsale leswi a swi endleka.
Yehovha u vutise Hezekiya a ku: ‘Xana wa swi vona leswi varhangeri va Vaisrayele va swi endlaka exihundleni?’ Ina, na yena a a swi vona. Ku ni vavanuna va 70, naswona hinkwavo a va gandzela swikwembu swa mavunwa. A va ku: ‘Yehovha a nga hi voni. U siye tiko leri.’
Kutani Yehovha u kombe Hezekiya vavasati van’wana lava nga enyangweni ya tempele ya le n’walungwini. A va tshame kwalaho va gandzela Tamuzi xikwembu xa mavunwa. Nakambe vona vavanuna lavaya va nga enyangweni ya le tempeleni ya Yehovha! Vavanuna volavo a va ri kwalomu ka 25. Hezekiya a a va vona. A va nkhinsame va languta evuxeni va gandzela dyambu!
Yehovha u te: ‘Vanhu lava a va ndzi xiximi. A va endli swilo swo homboloka ntsena kambe va swi endla etempeleni ya mina!’ Kutani Yehovha u tshembise a ku: ‘Ndzi ta va hlundzukela ngopfu. A ndzi nge va tweli vusiwana loko va lovisiwa.’
Endzhaku ka malembe manharhu Yehovha a kombe Hezekiya swilo leswi, Vaisrayele va pfukele Hosi Nebukadnetsara. Kutani u lwe na vona. Endzhaku ka lembe ni hafu Vababilona va nghene eYerusalema va hisa muti hinkwawo. Ku dlayiwe vanhu vo tala naswona van’wana va yisiwe evuhlongeni eBabilona.
Ha yini Yehovha a pfumelele khombo ro tano ri wela Vaisrayele? Ina, hikuva a va n’wi yingisanga Yehovha naswona a va yi yingisanga milawu ya yena. Leswi swi hi kombisa leswaku i swa nkoka ku endla leswi Xikwembu xi swi vulaka nkarhi hinkwawo.
Eku sunguleni ku pfumeleriwe vanhu va nga ri vangani leswaku va tshama etikweni ra Israyele. Hosi Nebukadnetsara u veke Muyuda la vuriwaka Gedaliya leswaku a va mulawuri wa vanhu lava. Kambe Vaisrayele van’wana va dlaye Gedaliya. Hi nkarhi wolowo vanhu a va chava leswaku Vababilona va ta ta va ta va lovisa hinkwavo hikwalaho ka nchumu lowu wo biha lowu humeleleke. Xisweswo va sindzise Yeremiya leswaku a baleka na vona va ya Egipta.
Leswi swi endle leswaku tiko ra Israyele ri sala ri nga ri na munhu. Ku hele malembe ya 70 ku nga tshami munhu etikweni rero. A ku lo cowe! Kambe Yehovha a a tshembise leswaku u ta vuyisa vanhu va yena etikweni rero endzhaku ka malembe ya 70. Hi nkarhi wolowo, xana a ku humelela yini eka vanhu va Xikwembu etikweni ra Babilona laha va yisiweke kona? A hi voneni.
2 Tihosi 25:1-26; Yeremiya 29:10; Hezekiya 1:1-3; 8:1-18.
Swivutiso
- I yini leswi humelelaka hi muti wa Yerusalema swin’we ni Vaisrayele lava nga exifanisweni lexi?
- I mani Ezekiyele, naswona hi swihi swilo leswi chavisaka leswi Yehovha a n’wi kombeke swona?
- Leswi Vaisrayele va nga n’wi xiximiki Yehovha, xana u va tshembisa yini?
- Xana Hosi Nebukadnetsara u endla yini endzhaku ka loko Vaisrayele va n’wi xandzukerile?
- Ha yini Yehovha a pfumelele ndzoviso lowu wo chavisa wu wela Vaisrayele?
- Swi endlekise ku yini leswaku tiko ra Israyele ri sala ri ri hava vanhu, naswona swi ve tano nkarhi wo tanihi kwihi?
Swivutiso swo engetela
- Hlaya 2 Tihosi 25:1-26.
Sedekiyasi a a ri mani, ku humelele yini ha yena, naswona mhaka leyi yi byi hetisisa njhani vuprofeta bya Bibele?
I mani loyi Yehovha a n’wi voneke nandzu malunghana ni swilo hinkwaswo swo biha leswi Vaisrayele va swi endleke?
- Hlaya Ezekiyele 8:1-18.
Xana Vujagana byi va tekelele njhani Vaisrayele lava a va gandzela dyambu?

robotstxt: allowed

filter: keep


text:
August 1-
7
Tipisalema 87-91
Risimu 49 Ni Xikhongelo
Marito Yo Pfula (u nga hundzi timinete tinharhu)
LESWI HI SWI DYONDZAKA EBIBELENI
“Tshama Endhawini Ya Le Xihundleni Ya La Nge Henhla-henhla”: (10 min.)
Ps 91:1, 2
—Ndhawu ya Yehovha “ya le xihundleni” i xisirhelelo hi tlhelo ra moya (w10 2/15 26-27 ¶10-11)
Ps 91:3
—Ku fana ni muphasi wa tinyenyana, Sathana u ringeta ku hi phasa (w07 10/1 26-30 ¶1-18)
Ps 91:9-14
—Yehovha i vutumbelo bya hina (w10 1/15 10-11 ¶13-14; w01 11/15 19-20 ¶13-19)
-
Endla Ndzavisiso: (8 min.)
Ps 89:34-37
—Hi wihi ntwanano lowu ku vulavuriwaka ha wona eka tindzimana leti naswona Yehovha u swi kombisa njhani leswaku wa tshembeka? (w14 10/15 10 ¶14; w07 7/15 32 ¶3-4)
Ps 90:10, 12
—Xana hi ‘hlaya masiku ya hina hi ndlela yihi leswaku hi tisa vutlhari eka mbilu ya hina’? (w06 7/15 13 ¶4; w01 11/15 13 ¶19)
Ku hlaya ka Bibele ka vhiki leri ku ndzi dyondzisa yini hi Yehovha?
Hi tihi tinhla leti ndzi ti kumeke eka ku hlaya ka Bibele ka vhiki leri leti ndzi nga ti tirhisaka ensin’wini?
-
Ku Hlaya Ka Bibele: (u nga hundzi timinete ta mune) Ps 90:1-17
NDZETELO WA NTIRHO WO CHUMAYELA
Lunghiselela Swingheniso Swa N’hweti Leyi: (15 min.) Bulo ni vayingiseri. Tlanga vhidiyo ha yin’we ya xingheniso kutani mi bula hi tinhla leti mi nga ti tirhisaka. Khutaza vahuweleri leswaku va ti tsalela xingheniso xa vona.
MAHANYELO YA VAKRESTE
Swilaveko swa vandlha: (5 min.)
“Ku Antswisa Vutshila Bya Hina eNsin’wini—Ku Pfuna Swichudeni Swa Bibele Leswaku Swi Tinyiketela Ni Ku Khuvuriwa: (10 min.) Bulo ni vayingiseri. Hi ku tirhisa swivutiso leswi landzelaka, burisana ni muhuweleri loyi a pfuneke munhu leswaku a tinyiketela ni ku khuvuriwa. U swi endle njhani leswaku xichudeni xa wena xi rhandza Yehovha hi mbilu hinkwayo? U xi pfune njhani xichudeni xa wena leswaku xi fikelela tipakani ta moya?
Dyondzo Ya Bibele Ya Vandlha: (30 min.) ia ndz. 21 ¶1-12
Gimeta Hi Ku Vutisa Xivutiso Xa Mpfuxeto Xa Vhiki Leri U Tlhela U Vutisa Ni Lexi Nga Ta Kambisisiwa Vhiki Leri Landzelaka (3 min.)
Risimu 137 Ni Xikhongelo


text:
Ku Rhula Ku Ringana Gidi Ra Malembe Ni Le Ndzhaku Ka Wona!
“Leswaku Xikwembu xi va swilo hinkwaswo eka vanhu hinkwavo.”—1 KOR. 15:28.
1. I swilo swihi swo tsakisa leswi “ntshungu lowukulu” wu nga ta tiphina ha swona?
ANAKANYA hi swilo hinkwaswo leswinene leswi hulumendhe leyi nga ni matimba, leyi nga ni mufumi wo lulama ni la nga ni ntwela-vusiwana yi nga ta swi endlela vanhu eka malembe ya gidi. “Ntshungu lowukulu” lowu nga ta pona ‘nhlomulo lowukulu’ wu ta tiphina hi swilo sweswo leswinene loko ku ta va ku herisiwe mafambiselo lawa yo biha ya swilo hi ku helela.—Nhlav. 7:9, 14.
2. I yini leswi vanhu va swi tokoteke eka malembe ya 6 000 lama hundzeke?
2 Eka malembe ya 6 000 lama hundzeke, vanhu va ringete ku tifuma naswona sweswo swi endle leswaku vanhu va xaniseka swinene. Khale ka khaleni Bibele yi te: “Munhu [u fuma] munhu ku n’wi endla swo biha.” (Ekl. 8:9) I yini leswi hi swi vonaka namuntlha? Ku ni tinyimpi ni ku pfukela mimfumo ni swiphiqo swo fana ni vusweti, vuvabyi, ku onhiwa ka mbango, ku cinca ka maxelo ni swin’wana. Vatirhela-mfumo va lemukise leswaku ku ta va ni vuyelo byo biha swinene loko hi nga endli ku cinca lokukulu hi tlhela hi tshika ku onha misava.
3. Ku ta endleka yini hi nkarhi wa Mfumo wa Gidi ra Malembe?
3 Ehansi ka mfumo wa Yesu Kreste, Hosi leyi nga Mesiya ni lava 144 000 lava nga ta fuma na yena, Mfumo wa Xikwembu wu ta lunghisa ku onhiwa hinkwako loku endliweke eka vanhu ni laha misaveni. Hi nkarhi wa Mfumo wa Gidi ra Malembe, ku ta hetiseka xitshembiso xa Yehovha Xikwembu lexi chavelelaka lexi nge: “Ndzi tumbuluxa matilo lamantshwa ni misava leyintshwa; swilo swo sungula a swi nge tsundzukiwi, hambi embilwini a swi nge ti.” (Esa. 65:17) Hi swihi swiendlakalo swo hlamarisa leswi nga ta endleka enkarhini lowu taka? Rito ra Xikwembu ra vuprofeta ri nga hi pfuna ku twisisa leswaku hi swihi swiendlakalo swoleswo leswi hlamarisaka, hambileswi swi ‘nga si voniwaka.’—2 Kor. 4:18.
‘VA TA AKA TINDLU VA TLHELA VA RIMA MASIMU YA VHINYA’
4. Hi swihi swiphiqo swo kuma ndhawu yo tshama eka yona leswi vo tala va langutaneke na swona namuntlha?
4 Un’wana ni un’wana u lava ku va ni yindlu ya yena, ndhawu leyi yena ni ndyangu wa yena va nga ta titwa va sirhelelekile. Kambe emisaveni ya namuntlha, swa tika ku kuma ndhawu yo tshama eka yona. Vanhu va fumbane emadorobeni lama teleke hi vanhu. Vo tala va tshama emikhukhwini kumbe emiakweni ya khale leyi thyakeke. Va vona onge a swi nge koteki leswaku va va ni tindlu ta vona vini.
5, 6. (a) Esaya 65:21 na Mikiya 4:4 ti ta hetiseka njhani? (b) Hi nga yi kuma njhani mikateko yoleyo?
5 Loko Mfumo wa Xikwembu wu fuma misava, un’wana ni un’wana u ta va ni yindlu ya yena, hilaha swi profetiweke hakona hi Esaya loko a ku: “Kunene va ta aka tindlu va tshama eka tona; kunene va ta rima masimu ya vhinya va dya mihandzu ya wona.” (Esa. 65:21) Kambe, ku ni swo tala leswi hi nga swi langutelaka ku tlula ku va ni tiyindlu ntsena. Namuntlha, vanhu van’wana va tshama etindlwini ta vona naswona van’wana va ni tindlu letikulu swinene. Kambe va vilerisiwa hileswaku a va nge he swi koti ku hakelela tindlu ta vona hikwalaho ka swiphiqo swa timali kumbe va vilerisiwa hileswaku makhamba ma ta tshova ma yiva. Ehansi ka Mfumo wa Xikwembu a nga kona la nga ta vilela hi swilo sweswo. Muprofeta Mikiya u tsale a ku: “Entiyisweni va ta tshama, un’wana ni un’wana ehansi ka murhi wakwe wa vhinya ni le hansi ka nkuwa wakwe, a ku nge vi na munhu loyi a va chavisaka.”—Mik. 4:4.
6 Loko hi lava ku hanya ehansi ka Mfumo wa Xikwembu hi fanele hi endla yini? I ntiyiso, hinkwerhu ka hina ha yi lava ndhawu yo tshama eka yona. Kambe a hi fanelanga hi tikarhatela ku kuma tindlu leti hi ti lavaka sweswi, kumbexana hi ku nghena eswikweletini leswikulu, hi ta va hi tlharihile loko hi hanya hi ndlela leyi kombisaka leswaku hi dzikise mianakanyo ya hina eka xitshembiso xa Yehovha. Tsundzuka leswi Yesu a swi vuleke hi yena n’wini, u te: “Timhungubye ti ni mincele ni tinyenyana ta tilo ti ni byetlelo, kambe N’wana wa munhu a nga na ndhawu yo veka nhloko yakwe.” (Luka 9:58) Yesu a a ta va a akile kumbe a xave yindlu yo saseka swinene ku tlula ya munhu un’wana ni un’wana. Ha yini a nga swi endlanga sweswo? Yesu a a nga lavi ku tinghenisa eka swilo leswi a swi ta n’wi sivela ku rhangisa Mfumo evuton’wini bya yena. Xana hi nga swi kota ku landzela xikombiso xa yena kutani hi hlayisa tihlo ra hina ri olova—hi nga teki swilo leswi vonakaka swi ri swa nkoka swinene evuton’wini ivi swi hi vangela ku vilela?—Mat. 6:33, 34.
“MHISI NI XINYIMPFANA SWI TA DYA SWIN’WE”
7. Yehovha u lerise yini malunghana ni vuxaka bya vanhu ni swiharhi?
7 Loko Yehovha a sungula ku vumba swilo laha misaveni, vanhu u va vumbe eku heteleleni. U byele Mutirhi wa yena la nga ni Vuswikoti, Yesu, xivangelo xo va a vumba vanhu a ku: “A hi endle munhu hi xifaniso xa hina, a fana na hina, naswona a va fume tinhlampfi ta lwandle ni swivumbiwa leswi hahaka swa matilo ni swifuwo ni misava hinkwayo ni xiharhi xin’wana ni xin’wana lexi famba-fambaka ehenhla ka misava.” (Gen. 1:26) Xisweswo, u lerise Adamu na Evha leswaku va khathalela swiharhi ni ku swi fuma, naswona eku heteleleni vanhu hinkwavo a va ta fuma swiharhi.
8. I mahanyelo wahi ya swiharhi lama tolovelekeke namuntlha?
8 Xana swa koteka leswaku vanhu va fuma swiharhi hinkwaswo va tlhela va va ni ku rhula na swona? Vanhu vo tala va swi rhandza swifuwo swa vona, swo fana ni timbyana ni swimanga. Kambe ku vuriwa yini hi swiharhi swa nhova? Xiviko xin’wana xi ri: “Van’wasayense lava hanyeke ekusuhi swinene ni swiharhi swa nhova ni ku dyondza mahanyelo ya swona va kume leswaku swiharhi hinkwaswo leswi mamisaka swi ni mintlhaveko.” Ha swi tiva leswaku swiharhi swa chava kumbe ku hlundzuka loko swi xungetiwa, kambe xana swi nga swi kota ku kombisa rirhandzu? Xiviko xexo xi ya emahlweni xi ku: “Loko swiharhi leswi mamisaka swi kurisa vana va swona swi kombisa rirhandzu lerikulu.”
9. Malunghana ni swiharhi, i ku cinca kwihi loku hi nga ku langutelaka?
9 Hikwalaho a hi fanelanga hi hlamala loko Bibele yi vula leswaku ku ta va ni ku rhula exikarhi ka vanhu ni swiharhi. (Hlaya Esaya 11:6-9; 65:25.) Ha yini? Tsundzuka leswaku loko Nowa ni ndyangu wa yena va huma engalaveni endzhaku ka Ndhambi, Yehovha u te: “Xivumbiwa xin’wana ni xin’wana lexi hanyaka emisaveni . . . [xi] ta hambeta [xi] chava ni ku tshuka hikwalaho ka n’wina.” Sweswi swiharhi swo tala swa baleka swi ya tumbela loko swi vona vanhu. (Gen. 9:2, 3) Kambe Yehovha a nga ku susa ku chava koloko, leswaku ku va ni vuxaka exikarhi ka vanhu ni swiharhi hilaha a leriseke hakona eku sunguleni. (Hos. 2:18) Mawaku ntsako lowu nga ta kumiwa hi vanhu hinkwavo lava nga ta hanya emisaveni hi nkarhi wolowo!
“XI TA SULA MIHLOTI HINKWAYO”
10. Ha yini vanhu va rila?
10 Loko Solomoni a vone “swiendlo hinkwaswo swa ku tshikilela leswi endliwaka ehansi ka dyambu,” u titshandzile a ku: “Waswivo, mihloti ya lava va tshikileriwaka, kambe a va nga ri na muchaveleri.” (Ekl. 4:1) Namuntlha swilo swi tano kumbe swi nyanye ku tlula mpimo. I mani eka hina la nga tshamangiki a rila hikwalaho ka xivangelo xo karhi? I ntiyiso, minkarhi yin’wana ha rila loko hi tsakile. Kambe minkarhi yo tala, hi rila loko timbilu ta hina ti vavisekile.
11. Hi rihi rungula leri nga eBibeleni leri ku khumbaka mbilu?
11 Anakanya hi timhaka to tala leti hi hlayaka ha tona eBibeleni ta vanhu lava rileke. Loko Sara a fa a ri ni malembe ya 127, ‘Abrahama u fikile a ta ba nkosi wa Sara ni ku n’wi rila.’ (Gen. 23:1, 2) Loko Nawomi a lelana ni tinhlomi ta yena timbirhi leti a ti ri tinoni, “va [sungule] ku tlakusa marito ya vona va rila,” kutani va tlhela “va tlakusa marito ya vona va rila hilaha ku engetelekeke.” (Rhu. 1:9, 14) Loko Hosi Hezekiya a vabya swinene naswona a vona leswaku u ta fa, u khongele eka Xikwembu kutani “a rila swinene,” naswona Yehovha u vone mihloti ya yena kutani a n’wi tshungula. (2 Tih. 20:1-5) Nakambe xana u kona la nga khumbekiki loko a hlaya rungula ra ku va muapostola Petro a landzula Yesu? Loko Petro a twa nkuku wu ringa u “[humele] ehandle, a rila hi xiviti.”—Mat. 26:75.
12. Mfumo wa Gidi ra Malembe wu ta wu tisa njhani ntshunxeko wa xiviri eka vanhu?
12 Hikwalaho ka swilo swo tala swo biha leswi humelelaka, vanhu va lava ku chaveleriwa ni ku ntshunxiwa. Hi nkarhi wa Mfumo wa Gidi ra Malembe, Xikwembu “xi ta sula mihloti hinkwayo ematihlweni ya vona, rifu a ri nge he vi kona, hambi ku ri ku kolola, ni xirilo ni xitlhavi a swi nge he vi kona.” (Nhlav. 21:4) Swa tsakisa ku tiva leswaku a ku nge he vi na ku kolola, xirilo ni xitlhavi nileswaku Xikwembu xi tshembisa ku herisa nala lonkulu wa vanhu ku nga rifu. Sweswo swi ta endleka njhani?
‘HINKWAVO LAVA NGA EKA MASIRHA-BAKO YA XITSUNDZUXO VA TA HUMA’
13. Ku sukela loko Adamu a dyohile, rifu ri va khumbe njhani vanhu?
13 Ku sukela loko Adamu a dyohile, rifu ri fume tanihi hosi eka vanhu. Ri ve nala la nga hluriwiki, naswona a nga kona munhu la tswariweke a ri ni xidyoho la nga ri balekelaka, kasi ri vanga maxangu ni gome lerikulu. (Rhom. 5:12, 14) Entiyisweni, “hikwalaho ko chava rifu,” vanhu va timiliyoni va le ‘vuhlongeni vutomi bya vona hinkwabyo.’—Hev. 2:15.
14. Ku ta humelela yini loko rifu ri nga ha ri kona?
14 Bibele yi vulavula hi nkarhi lowu ‘rifu tanihi nala wo hetelela ri nga ta herisiwa.’ (1 Kor. 15:26) I mintlawa yimbirhi yi nga ta vuyeriwa. “Ntshungu lowukulu” lowu hanyaka sweswi wu ta pona ivi wu nghena emisaveni leyintshwa naswona wu ta kota ku hanya hilaha ku nga heriki. Eka vanhu va tibiliyoni lava feke swi ta koteka leswaku va pfuxiwa eku feni. Xana wa yi vona ndlela leyi un’wana ni un’wana wa lava va “ntsungu lowukulu” a nga ta va a tsake ha yona loko a hoyozela lava va pfuxiweke eku feni? Loko hi hlaya rungula leri nga eBibeleni hi vukheta malunghana ni vanhu lava pfuxiweke eku feni, hi ta swi twisisa leswaku swi ta va njhani loko vanhu va pfuxiwa enkarhini lowu taka.—Hlaya Marka 5:38-42; Luka 7:11-17.
15. U ta titwa njhani loko u vona un’wana wa varhandziwa va wena lava feke a pfuxiwa eku feni?
15 Anakanya hi xiga lexi nge, “a va nga ha tikoti hi ku tsaka lokukulu” ni lexi nge, “va sungula ku vangamisa Xikwembu.” Loko a wu ri kona eka swiendlakalo sweswo, kumbexana na wena a wu ta va u titwe hi ndlela leyi fanaka. Hakunene, swi ta hi tsakisa ni ku hi nyanyula swinene loko hi vona varhandziwa va hina lava feke va pfuxiwa eku feni. Yesu u te: “Nkarhi wa ta lowu hinkwavo lava nga eka masirha-bako ya xitsundzuxo va nga ta twa rito ra yena kutani va huma.” (Yoh. 5:28, 29) A nga kona ni un’we wa hina la tshameke a vona swilo leswi; hakunene ku ta va swin’wana swa ‘swilo leswikulu leswi nga voniwiki,’ ku nga xin’wana xa swiendlakalo leswikulu leswa ha ta humelelaka.
XIKWEMBU XI TA VA “SWILO HINKWASWO EKA VANHU HINKWAVO”
16. (a) Ha yini hi fanele hi hisekela ku vulavula hi mikateko leyi hi nga si yi kumaka? (b) Pawulo u te yini leswaku a khutaza Vakreste va le Korinto?
16 Vanhu lava tshamaka va tshembekile eka Yehovha eminkarhini leyi yo tika va ta va ni vumundzuku lebyinene! Hambileswi hi nga si yi kumaka mikateko leyikulu, loko hi tshama hi ri karhi hi anakanya ha yona swi ta hi pfuna leswaku hi dzikisa mianakanyo ya hina eka swilo leswi nga swa nkoka hakunene naswona hi ta hambeta hi tirhela Yehovha ni ku papalata ku kavanyetiwa hi mafambiselo lawa ya swilo. (Luka 21:34; 1 Tim. 6:17-19) A hi tiyimiseleni ku vulavula hi ntshembo wa hina wa nkarhi lowu taka loko hi va ni vugandzeri bya ndyangu, loko hi vulavula ni vamakwerhu niloko hi vulavula ni swichudeni swa hina swa Bibele ni vanhu lava tsakelaka. Leswi swi ta endla leswaku ntshembo lowu wu va wa xiviri eka hina. Muapostola Pawulo u va khutaze hi ndlela yoleyo Vakreste-kulobye. Marito ya yena ma va pfune leswaku va anakanya hi swilo leswi nga ta humelela emakumu ka Mfumo wa Kreste wa Gidi ra Malembe. Ringeta ku anakanya hi leswi marito ya Pawulo ma vulaka swona lama kumekaka eka 1 Vakorinto 15:24, 25, 28.—Yi hlaye.
17, 18. (a) Yehovha a a ri “swilo hinkwaswo eka vanhu hinkwavo” hi ndlela yihi eku sunguleni ka matimu ya vanhu? (b) Yesu u ta tirhisa yini ku kondletela ku rhula ni vun’we?
17 A ku na ndlela yin’wana yo hlamusela ndlela leyi vutomi byi nga ta va xiswona emakumu ka gidi ra malembe ku tlula marito lama nge, “leswaku Xikwembu xi va swilo hinkwaswo eka vanhu hinkwavo.” Xana sweswo swi vula yini? Anakanya hi nkarhi lowu hundzeke aEdeni loko vanhu lava hetisekeke, Adamu na Evha, va ha ri xiphemu xa ndyangu wa Yehovha wo rhula. Yehovha Hosi leyi Lawulaka, a a swi fuma hi ku kongoma swivumbiwa hinkwaswo leswi a swi vumbeke, ku nga khathariseki leswaku swi hanya etilweni kumbe emisaveni. A swi kota ku vulavula na yena hi ku kongoma, swi n’wi gandzela ni ku katekisiwa hi yena. A a ri “swilo hinkwaswo eka vanhu hinkwavo.”
18 Vuxaka byolebyo byo rhula byi kavanyetekile loko Sathana a kucetele vanhu leswaku va xandzukela Yehovha. Kambe ku sukela hi 1914 Mfumo wa Mesiya a wu teka magoza lama faneleke leswaku wu kondletela ku rhula ni vun’we. (Efe. 1:9, 10) Hi nkarhi wa Mfumo wa Gidi ra Malembe, swilo swo hlamarisa leswi sweswi swi nga “voniwiki” swi ta endleka. Kutani ku ta fika “makumu,” ku nga ku hela ka Mfumo wa Kreste wa Gidi ra Malembe. Endzhaku ku ta endleka yini? Hambileswi Yesu a nyikiweke “vulawuri hinkwabyo etilweni ni le misaveni,” a nga titlakusi. A nga tiyimiselanga ku teka xikhundlha xa Yehovha. Hi ku titsongahata u ta “nyiketa mfumo eka Xikwembu tlhelo Tata wa yena.” U ta tirhisa xikhundlha xa yena xo hlawuleka ni vulawuri bya yena “leswaku ku vangamisiwa Xikwembu.”—Mat. 28:18; Filp. 2:9-11.
19, 20. (a) Hinkwavo lava hanyaka eMfun’weni wa Xikwembu va ta swi kombisa njhani leswaku va amukela mfanelo ya Yehovha yo va fuma? (b) Hi swihi swilo swo hlamarisa leswi hi nga ta swi tsakela enkarhini lowu taka?
19 Hi nkarhi wolowo, hinkwavo lava nga ta va va hanya emisaveni ehansi ka Mfumo wa Xikwembu va ta va va hetisekile. Va ta landzela xikombiso xa Yesu naswona leswi va titsongahataka, va ta tsakela ku amukela mfanelo ya Yehovha yo va fuma. Loko va kombisa leswaku va lava Yehovha a va fuma, va ta wu hlula ndzingo wo hetelela. (Nhlav. 20:7-10) Endzhaku ka sweswo, vaxandzuki hinkwavo, ku nga khathariseki leswaku i tintsumi kumbe i vanhu, va ta loviseriwa makumu. Hakunene wolowo wu ta va nkarhi wo tsakisa! Un’wana ni un’wana endyangwini wa Yehovha, etilweni ni laha misaveni u ta n’wi dzunisa naswona Yehovha u ta va “swilo hinkwaswo eka vanhu hinkwavo.”—Hlaya Pisalema 99:1-3.
20 Xana swilo swo hlamarisa leswi Mfumo wa Xikwembu wu nga ta swi endla ku nga ri khale swi ku susumetela ku dzikisa mianakanyo ya wena ni ku endla matshalatshala leswaku u endla ku rhandza ka xona? Xana u ta papalata ku hambukisiwa hi ntshembo ni nchavelelo swa mavunwa swa misava ya Sathana? Xana u ta tiyisa xiboho xa wena xo seketela vuhosi bya Yehovha? Onge swiendlo swa wena swi nga kombisa leswaku u navela ku endla tano hilaha ku nga heriki. Kutani u ta va ni lunghelo ro va ni ku rhula ni ntshamiseko ku nga ri malembe ya gidi ntsena kambe hilaha ku nga heriki!


text:
Tlangela Ku Tshembeka Ni Ku Rivalela Ka Yehovha
“Oho Yehovha, u lonene naswona u lunghekele ku rivalela; musa wa rirhandzu wu tele eka hinkwavo lava ku vitanaka.” —PS. 86:5.
1, 2. (a) Ha yini hi va teka va ri va nkoka vanghana lava tshembekaka va tlhela va rivalela? (b) I swivutiso swihi leswi hi nga ta swi hlamula eka xihloko lexi?
U NGA n’wi hlamusela njhani munghana wa ntiyiso? Makwerhu wa xisati la nga Mukreste la vuriwaka Ashley u ri: “Eka mina munghana wa ntiyiso i munhu loyi minkarhi hinkwayo a tiyimiseleke ku ku pfuna naswona a ku rivalelaka loko u n’wi dyohela.” Hinkwerhu ka hina hi va teka va ri va nkoka vanghana lava tshembekaka va tlhela va rivalela. Va hi endla hi titwa hi sirhelelekile naswona hi rhandziwa.—Swiv. 17:17.
2 Yehovha i Munghana la tshembekaka swinene ni loyi a rivalelaka loyi hi nga vaka na yena. U hilaha mupisalema a n’wi hlamuseleke hakona: “Oho Yehovha, u lonene naswona u lunghekele ku rivalela; musa wa rirhandzu [kumbe “rirhandzu ro tshembeka”] wu tele eka hinkwavo lava ku vitanaka.” (Ps. 86:5) Swi vula yini ku tshembeka ni ku rivalela? Yehovha u ti kombisa njhani timfanelo toleto to saseka? Naswona hi nga xi tekelela njhani xikombiso xa yena? Tinhlamulo ta swivutiso leswi ti ta hi pfuna ku kurisa ndlela leyi hi n’wi rhandzaka ha yona Munghana wa hina lonkulu, Yehovha. Ti ta tlhela ti hi pfuna ku tiyisa vunghana bya hina ni vanhu van’wana.—1 Yoh. 4:7, 8.
YEHOVHA WA TSHEMBEKA
3. Swi vula yini ku tshembeka?
3 Ku tshembeka i mfanelo ya vunghana lebyikulu, leyi katsaka ku tinyiketela, ku vulavula ntiyiso ni ku namarhela hilaha ku tiyeke. Munhu la tshembekaka a nga cinca-cinci. Ku ri na sweswo u kombisa rirhandzu ra yena eka munhu (kumbe nchumu wo karhi), a namarhela swinene eka munhu yoloye (kumbe nchumu wolowo) hambiloko swiyimo swi tika. Ina, Yehovha i “Mutshembeki” lonkulu swinene.—Nhlav. 16:5.
4, 5. (a) Yehovha u swi kombisa njhani leswaku wa tshembeka? (b) Ha yini hi titwa hi khutazeka loko hi anakanya hi ndlela leyi Xikwembu xi tshembekaka ha yona?
4 Yehovha u swi kombisa njhani leswaku wa tshembeka? A nga va fularheli vagandzeri va yena vo tshembeka. Mugandzeri un’wana wo tano, ku nga Hosi Davhida u dzunise Yehovha hileswi A tshembekeke eka yena. (Hlaya 2 Samuwele 22:26.) Hi nkarhi wa ku ringiwa ka Davhida, Yehovha u n’wi kongomise hi ku tshembeka, a n’wi sirhelela a tlhela a n’wi kutsula. (2 Sam. 22:1) Davhida u swi xiyile leswaku Yehovha u kombisa ku tshembeka ku nga ri hi marito ntsena kambe ni hi ku pfuna malandza ya yena. Ha yini Yehovha a tshembekile eka Davhida? Hikuva Davhida a a ri “loyi a tshembekeke.” Yehovha u rhandza malandza ya yena hileswi ma tshembekaka naswona wa tshembeka eka lava tshembekaka eka yena.—Swiv. 2:6-8.
5 Ha khutazeka loko hi anakanya hi ndlela leyi Yehovha a tshembekeke ha yona eka malandza ya yena. Makwerhu un’wana wa xinuna wo tshembeka la vuriwaka Reed u ri: “Swa ndzi tiyisa hakunene loko ndzi hlaya hi ndlela leyi Yehovha a tirhisaneke na Davhida ha yona hi nkarhi wa ku tshikileleka ka yena. Hambiloko Davhida a hanya bya mhunti, a tshama emabakweni, Yehovha u n’wi tiyisile minkarhi hinkwayo. Sweswo swa ndzi khutaza swinene! Swi ndzi endla ndzi tsundzuka leswaku ku nga khathariseki leswaku xiyimo xa kona i yini, ku nga khathariseki leswaku xi tikomba xi nga tsakisi ku fikela kwihi, Yehovha u ta ndzi pfuna ntsendze loko ndzi tshembeka eka yena.” A swi kanakanisi leswaku na wena u titwa hi ndlela leyi fanaka.—Rhom. 8:38, 39.
6. Hi tihi tindlela tin’wana leti Yehovha a kombisaka ha tona leswaku wa tshembeka, naswona vagandzeri va yena va vuyeriwa njhani?
6 Hi tihi tindlela tin’wana leti Yehovha a kombisaka ha tona leswaku wa tshembeka? Ndlela yin’wana hileswaku Yehovha minkarhi hinkwayo u landzela milawu ya yena. Wa hi tiyisekisa a ku: “Hambiloko munhu a ri emalembeni ya vudyuhari, ndza ha ri Mina.” (Esa. 46:4) Minkarhi hinkwayo u endla swiboho leswi sekeriweke eka milawu ya yena leyi nga hundzukiki ya leswinene ni leswo biha. (Mal. 3:6) Ku engetela kwalaho, Yehovha u kombisa leswaku wa tshembeka hileswi minkarhi hinkwayo a endlaka leswi a tshembiseke ku swi endla. (Esa. 55:11) Hikwalaho ku tshembeka ka Yehovha ku vuyerisa vagandzeri va yena hinkwavo vo tshembeka. Njhani? Loko hi endla leswi hi nga swi kotaka leswaku hi namarhela milawu ya Yehovha, hi nga tiyiseka leswaku u ta hetisisa xitshembiso xa yena xa leswaku u ta hi katekisa.—Esa. 48:17, 18.
TEKELELA KU TSHEMBEKA KA YEHOVHA
7. Hi yihi ndlela yin’wana leyi hi nga tekelelaka ku tshembeka ka Xikwembu ha yona?
7 Hi nga ku tekelela njhani ku tshembeka ka Yehovha? Ndlela yin’wana i ku pfuna vanhu lava nga le swiyin’weni swo tika. (Swiv. 3:27) Hi xikombiso, xana u tiva mupfumeri-kuloni loyi a heleke matimba, kumbexana hileswi a nga ni swiphiqo swa rihanyo, a kanetiwaka endyangwini kumbe hileswi a nga ni ku tsana ko karhi? Ha yini u nga teki goza ro vula “marito lamanene, marito lawa ma chavelelaka” eka munhu yoloye? (Zak. 1:13) * Loko u endla tano, u kombisa leswaku u munghana la tshembekaka wa ntiyiso, loyi a “namarhelaka ku tlula makwavo.”—Swiv. 18:24.
8. Hi nga ku tekelela njhani ku tshembeka ka Yehovha loko hi nghenele vukati?
8 Hi nga tlhela hi tekelela ku tshembeka ka Yehovha hi ku tshembeka eka lava hi va rhandzaka. Hi xikombiso, loko hi nghenele vukati, ha swi tiva leswaku hi fanele hi tshembeka eka munghana wa hina wa vukati. (Swiv. 5:15-18) Hikwalaho hi papalata nchumu wihi na wihi lowu nga endlaka leswaku hi endla vuoswi. (Mat. 5:28) Ku engetela kwalaho, hi kombisa leswaku ha tshembeka eka vapfumeri-kulorhi hi ku papalata rihlevo leri vavisaka kumbe ku lumbeta, hi ku ala ku hangalasa timhaka toleto to biha kumbe hambi ku ri ku ti yingisela.—Swiv. 12:18.
9, 10. (a) Hi lava ku tshembeka ngopfu-ngopfu eka vamani? (b) Ha yini swi taka swi nga olovi minkarhi hinkwayo ku yingisa Yehovha?
9 Xa nkoka swinene, hi lava ku tshama hi tshembekile eka Yehovha. Hi nga swi endlisa ku yini sweswo? Hi ku tikarhatela ku languta swilo hi ndlela leyi a swi langutaka ha yona—hi rhandza leswi a swi rhandzaka hi tlhela hi venga leswi a swi vengaka—kutani hi hanya hi ndlela leyi n’wi tsakisaka. (Hlaya Pisalema 97:10.) Loko hi ya hi dyondza ku anakanya ku fana na Yehovha, swi ta hi olovela ku n’wi yingisa.—Ps. 119:104.
10 A swi nge olovi minkarhi hinkwayo ku yingisa swileriso swa Yehovha. Swi nga ha lava hi endla matshalatshala lamakulu leswaku hi tshama hi tshembekile eka yena. Hi xikombiso, Vakreste van’wana lava nga nghenelangiki vukati va nga ha va va swi tsakela ku nghenela vukati, kambe va fanele va kuma munghana wa vukati la fanelekaka exikarhi ka vagandzeri va Yehovha. (1 Kor. 7:39) Makwerhu wa xisati la nga tekiwangiki a nga ha va a swi xiya leswaku vatirhi-kulobye lava nga riki Timbhoni minkarhi hinkwayo va ringeta ku n’wi hlanganisa ni munhu wo karhi loyi va lavaka a rhandzana na yena. Swi nga ha endleka makwerhu yoloye wa xisati a titwa a ri ni xivundza swinene. Nilokoswiritano, u ringeta hilaha a nga kotaka hakona leswaku a tshama a tshembekile eka Yehovha. Xana a hi swi tlangeli swikombiso swo tano leswinene swa vanhu lava tshembekaka? Entiyisweni Yehovha u ta va katekisa hinkwavo lava tshamaka va tshembekile eka yena hambiloko swiyimo swi tika.—Hev. 11:6.
YEHOVHA WA RIVALELA
11. Swi vula yini ku rivalela?
11 Yin’wana ya timfanelo leti rhandzekaka swinene ta Yehovha i ku tiyimisela ka yena ku rivalela. Swi vula yini ku rivalela? Kahle-kahle, swi katsa ku rivalela munhu la dyoheke loko ku ri ni xivangelo lexi twalaka xo n’wi rivalela. Leswi a swi vuli swona leswaku munhu la rivalelaka u tsakela leswi a endliweke swona kumbe wa swi honisa. Ku ri na sweswo, u hlawula ku ka a nga hlundzuki. Matsalwa ma hi dyondzisa leswaku Yehovha u “lunghekele ku rivalela” lava hundzukaka swi huma embilwini.—Ps. 86:5.
12. (a) Yehovha u ku kombisa njhani ku rivalela? (b) Swi vula yini ku va swidyoho swa munhu swi “hlanguriwa”?
12 Yehovha u ku kombisa njhani ku rivalela? Loko Yehovha a rivalela, u endla sweswo “hi ndlela leyikulu”; u rivalela hi ku helela naswona hilaha ku nga heriki. (Esa. 55:7) Hi swi tiva njhani leswaku Yehovha u rivalela hi ku helela? Anakanya hi xitiyisekiso lexi kumekaka eka Mintirho 3:19. (Yi hlaye.) Muapostola Petro u khutaze vayingiseri va yena ku ‘hundzuka va hundzuluka.’ Loko mudyohi a hundzuka swi huma embilwini, wa tisola swinene hi xidyoho lexi a xi endleke. Nakambe u tiyimiserile ku nga xi engeti xidyoho xa yena. (2 Kor. 7:10, 11) Ku tlula kwalaho, ku hundzuka ka xiviri ku susumetela mudyohi leswaku a “hundzuluka,” a tshika ndlela ya yena ya vudyoho kutani a tikarhatela ku endla leswi tsakisaka Xikwembu. A ku ta va ni vuyelo byihi loko vayingiseri va Petro a vo kombisa ku hundzuka ko tano loku humaka embilwini? Petro u vule leswaku swidyoho swa vona a swi ta “hlanguriwa.” Rito rolero ri huma eka rito ra Xigriki leri vulaka ku “sula.” Hikwalaho loko Yehovha a rivalela, u sula xo tsalela eka xona xi basa. U rivalela hi ku helela.—Hev. 10:22; 1 Yoh. 1:7.
13. Marito lama nge “xidyoho xa vona a ndzi nge he xi tsundzuki” ma hi tiyisekisa hi yini?
13 Hi swi tivisa ku yini leswaku Yehovha u rivalela hilaha ku nga heriki? Anakanya hi vuprofeta bya Yeremiya lebyi vulavulaka hi ntwanano lowuntshwa, lowu endliweke ni Vakreste lava totiweke, lowu endlaka leswaku lava kombisaka ripfumelo eka nkutsulo va rivaleriwa hi ku helela. (Hlaya Yeremiya 31:34.) Yehovha u ri: “Ndzi ta va rivalela xihoxo xa vona, ni xidyoho xa vona a ndzi nge he xi tsundzuki.” Hikwalaho Yehovha wa hi tiyisekisa leswaku loko a kala a rivalela, a nge he pfuki a lwisane na hina hikwalaho ka swidyoho swa hina enkarhini lowu taka. A nge he tlheli a anakanya hi swidyoho swa hina leswaku a ta hi hehla kumbe a tlhela a hi xupula hi ku phindha-phindha. Ku ri na sweswo, Yehovha wa hi rivalela swidyoho sweswo kutani a rivala hi swona hi ku helela.—Rhom. 4:7, 8.
14. Hi nga chaveleriwa njhani hi ku anakanyisisa hi ndlela leyi Yehovha a rivalelaka ha yona? Nyika xikombiso.
14 Hi nga chaveleleka loko hi anakanyisisa hi ku rivalela ka Yehovha. Anakanya hi xikombiso lexi. Emalembeni yo tala lama hundzeke, makwerhu un’wana wa xisati loyi hi nga ta n’wi vitana Elaine u susiwile evandlheni. Endzhaku ka malembe yo hlayanyana, u vuyiseriwile evandlheni. Elaine u ri: “Hambileswi a ndzi tibyerile ndzi tlhela ndzi byela van’wana leswaku a ndzi swi tshemba leswaku Yehovha u ndzi rivalerile, minkarhi hinkwayo a ndzi titwa onge u le kule na mina kumbe leswaku van’wana hi vona a va ri ekusuhi na yena nileswaku a a ri wa xiviri swinene eka vona.” Hambiswiritano, Elaine u chavelelekile loko a hlaya a tlhela a anakanyisisa hi ndlela leyi Bibele yi yi hlamuselaka ha yona ndlela leyi Yehovha a rivalelaka ha yona. Elaine u tlhele a ku: “Ndzi swi xiyile leswaku Yehovha wa ndzi rhandza naswona wa ndzi khathalela hi ndlela leyi a ndzi nga si tshama ndzi yi xiya.” U khumbiwe swinene hi mhaka leyi: “Loko Yehovha a hi rivalela swidyoho swa hina, a hi fanelanga hi tivona nandzu hikwalaho ka swona vutomi bya hina hinkwabyo.” * Elaine u ri: “Ndzi swi xiyile leswaku a ndzi nga tshembi leswaku Yehovha a nga ndzi rivalela hi ku helela, naswona a ndzi anakanya leswaku ndzi ta tivona nandzu vutomi bya mina hinkwabyo. Ndza swi tiva leswaku swi ta teka nkarhi, kambe ndzi sungula ku swi twa leswaku ndzi nga tshinela eka Yehovha, naswona ndzi titwa onge ndzi lo rhuliwa ndzhwalo.” Hakunene hi tirhela Xikwembu lexi nga ni rirhandzu naswona xi rivalelaka!—Ps. 103:9.
TEKELELA NDLELA LEYI YEHOVHA A RIVALELAKA HA YONA
15. Hi nga yi tekelela njhani ndlela leyi Yehovha a rivalelaka ha yona?
15 Hi nga tekelela ndlela leyi Yehovha a rivalelaka ha yona hi ku hlawula ku rivalela van’wana loko ku ri ni xivangelo xo endla tano. (Hlaya Luka 17:3, 4.) Tsundzuka leswaku loko Yehovha a rivalela, u rivala swidyoho swa hina hileswi a nga ha tshameliki ku anakanya hi leswi hi swi endleke. Loko hi rivalela van’wana, na hina hi nga tshika ku anakanya hileswi va hi endleke swona naswona hi nga ha swi boxi swihoxo swa vona enkarhini lowu taka.
16. (a) Xana ku rivalela van’wana swi vula leswaku hi tsakela leswi va hi endleke swona kumbe hi tsakela ku khomiwa hi ndlela yo biha? Hlamusela. (b) Hi fanele hi endla yini leswaku Xikwembu xi ta hi rivalela?
16 Ku rivalela a swi vuli leswaku hi tsakela leswi va hi endleke swona kumbe hi tsakela ku khomiwa hi ndlela yo biha. E-e. Entiyisweni swi vula leswaku hi hlawula ku tshika ku hlundzuka. Kambe xa nkoka swinene, leswaku hi ta rivaleriwa hi Xikwembu, hi fanele hi tekelela ndlela leyi Yehovha a rivalelaka ha yona loko hi tirhisana ni van’wana. (Mat. 6:14, 15) Phela, ntwela-vusiwana wu susumetela Yehovha ku tsundzuka leswaku “hi ntshuri.” (Ps. 103:14) Kutani, xana ntwela-vusiwana a wu fanelanga wu hi susumetela ku tsundzuka leswaku loko van’wana va hi dyohela a va hetisekanga ku fana na hina, naswona hi fanele hi va rivalela hi mbilu hinkwayo?—Efe. 4:32; Kol. 3:13.
17. I yini lexi nga hi pfunaka loko hi twisiwe ku vava hi mupfumeri-kulorhi?
17 A swi olovi minkarhi hinkwayo ku rivalela van’wana. Ni Vakreste van’wana lava totiweke va hi lembe-xidzana ro sungula a swi va tikela ku lulamisa timholovo ta vona. (Filp. 4:2) I yini lexi nga hi pfunaka loko hi twisiwe ku vava hi mupfumeri-kulorhi? Anakanya hi Yobo. U twe ku vava swinene loko vanhu lava a va tivula vanghana va yena, ku nga Elifazi, Bilidadi na Sofara va n’wi hehle hileswaku u endle swilo swo biha. (Yobo 10:1; 19:2) Eku heteleleni, Yehovha u va tshinyile vahehli volavo. Xikwembu xi va lerise leswaku va ya eka Yobo kutani va nyikela gandzelo hikwalaho ka swidyoho swa vona. (Yobo 42:7-9) Kambe Yehovha a a lava leswaku Yobo a tlhela a endla ni swin’wana. A ku ri yini swilo swa kona? Yehovha u lerise Yobo leswaku a khongelela khale ka vahehli va yena. Yobo u endle hilaha Yehovha a n’wi kombeleke hakona, naswona Yehovha u n’wi katekisile hileswi a kombiseke moya wo rivalela. (Hlaya Yobo 42:10, 12, 16, 17.) Hi dyondza yini? Xikhongelo lexi humaka embilwini lexi endleriwaka munhu loyi a hi dyoheleke xi nga ha hi pfuna leswaku hi tshika ku hlundzuka.
YANA EMAHLWENI U TLANGELA TIMFANELO TA YEHOVHA HI XITALO
18, 19. Hi nga ya njhani emahlweni hi kurisa ku tlangela ka hina timfanelo leti rhandzekaka ta Yehovha?
18 A swi tsakisa ku kambisisa timfanelo ta Yehovha. Hi swi vonile leswaku wa ngheneka, a nga yi hi nghohe, wa hanana, wa anakanyela, wa tshembeka naswona wa rivalela. Kahle-kahle, hi lo vulavula hi timfanelo ti nga ri tingani. Hi nga tsakela ku dyondza leswi engetelekeke hi Yehovha hilaha ku nga heriki. (Ekl. 3:11) Hi pfumelelana na muapostola Pawulo loyi a tsaleke a ku: “Mawaku ku enta ka rifuwo ni vutlhari ni vutivi bya Xikwembu”—hi nga ha vuli rirhandzu swin’we ni timfanelo ta tsevu leti hi buleke ha tona.—Rhom. 11:33.
19 Onge hinkwerhu ka hina hi nga ya emahlweni hi kurisa ku tlangela ka hina timfanelo leti rhandzekaka ta Yehovha. Sweswo hi nga swi endla hi ku dyondza leswi engetelekeke ha tona, hi anakanyisisa ha tona kutani hi ti tekelela evuton’wini. (Efe. 5:1) Handle ko kanakana, loko hi endla tano hi ta pfumelelana swinene ni mupisalema loyi a yimbeleleke a ku: “Loko ku ri mina, ku tshinela eka Xikwembu i swinene eka mina.”—Ps. 73:28.
^ ndzim. 7 U nga kuma swiringanyeto leswi pfunaka emhakeni leyi eka xihloko lexi nge “Xana U Kona Loyi Wa Ha Ku N’wi Nyikaka Xikhutazo?” eka nkandziyiso wa Xihondzo xo Rindza wa January 15, 1995 ni lexi nge “Ku Pfuxana eRirhandzwini Ni Le Mintirhweni Leyinene—Njhani?” eka nkandziyiso wa April 1, 1995.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tinhlayo 22:1-41
22 Kutani vana va Israyele va suka va ya dzima mixaxa etimbaleni ta le kwandzasini ra Mowabu+ entsungeni wa Yordani ku suka eYeriko.2 Hiloko Balaka+ n’wana wa Sipora a vona hinkwaswo leswi Israyele a swi endleke eka Vaamori.3 Kutani Mowabu a chava vanhu lava ngopfu, hikuva a va tele; Mowabu a sungula ku chava vana va Israyele ngopfu swinene.+4 Mowabu a byela vakulukumba va Midiyani a ku:+ “Sweswi nhlengeletano leyi yi ta heta tindhawu hinkwato leti ti hi rhendzeleke ku fana ni nkunzi loko yi dya swimila swa nhova swa rihlaza yi swi heta.”Hi nkarhi wolowo Balaka+ n’wana wa Sipora a a ri hosi ya Mowabu.5 Hiloko a rhuma varhumiwa eka Balama+ n’wana wa Beyori ePetoro,+ leyi nga etlhelo ka Nambu+ wa tiko ra vana va vanhu vakwe leswaku va ya n’wi vitana, a ku: “Waswivo! Ku ni vanhu lava humeke aEgipta. Waswivo! Va funengete misava ku ya fika laha mahlo ya munhu ma nga vonaka kona,+ naswona va tshama emahlweni ka mina.6 Kutani ndzi kombela u ta sweswi; u ndzi rhukanela+ vanhu lava, hikuva va ni matimba ku ndzi tlula. Kumbexana ndzi nga kota ku va hlongola etikweni; hikuva ndza swi tiva leswaku loyi u n’wi katekisaka u katekile ni loyi u n’wi rhukanaka u rhukaniwile.”+7 Kutani vakulukumba va Mowabu ni vakulukumba va Midiyani va famba swin’we, va ri ni tihakelo ta vungoma+ emavokweni, va ya eka Balama+ va n’wi byela marito ya Balaka.8 Hiloko a va byela a ku: “Tshamani laha vusiku bya namuntlha kunene ndzi ta mi tlherisela rito hilaha Yehovha a nga ta ndzi byela hakona.”+ Hikwalaho tihosana ta Mowabu ti tshama na Balama.9 Kutani Xikwembu xi fika eka Balama xi ku:+ “I vamani vavanuna lava u nga na vona?”10 Hiloko Balama a byela Xikwembu xa ntiyiso a ku: “Balaka+ n’wana wa Sipora, hosi ya Mowabu u rhumele rito eka mina a ku,11 ‘Waswivo! Ku ni vanhu lava humaka aEgipta naswona va famba va funengete misava ku ya fika laha tihlo ri nga vonaka kona.+ Tana sweswi u ndzi sandzela vona.+ Kumbexana ndzi nga kota ku lwa na vona kunene ndzi va hlongola.’”12 Kambe Xikwembu xi byela Balama xi ku: “U nga tshuki u famba na vona. U nga tshuki u rhukana vanhu volavo,+ hikuva va katekisiwile.”+13 Endzhaku ka sweswo Balama a pfuka nimixo a byela tihosana ta Balaka a ku: “Yanani etikweni ra ka n’wina, hikuva Yehovha u arile leswaku ndzi famba na n’wina.”14 Hiloko tihosana ta Mowabu ti suka kutani ti fika eka Balaka, ti ku: “Balama u arile ku ta na hina.”+15 Hambiswiritano, Balaka a rhuma tihosana tin’wana to tala ni leti xiximekaka ku tlula to sungula.16 Hiloko ti ta eka Balama ti n’wi byela ti ku: “Balaka n’wana wa Sipora u te, ‘Ndzi kombela leswaku u nga siveriwi hi nchumu ku ta eka mina.17 Hikuva ndzi ta ku xixima ngopfu,+ naswona nchumu wun’wana ni wun’wana lowu u nga ta ndzi byela wona ndzi ta wu endla.+ Hikwalaho ndzi kombela u ta. Ndzi sandzele vanhu lava.’”18 Kambe Balama a hlamula malandza ya Balaka a ku: “Hambiloko Balaka a a ta ndzi nyika yindlu yakwe yi tele hi silivhere ni nsuku, a ndzi nge swi koti ku tlula xileriso xa Yehovha Xikwembu xanga, lerova ndzi endla nchumu lowutsongo kumbe lowukulu.+19 Kutani na n’wina ndzi kombela mi tshama laha vusiku bya namuntlha, leswaku ndzi tiva swin’wana leswi Yehovha a nga ta ndzi byela swona.”+20 Kutani Xikwembu xi ta eka Balama nivusiku xi n’wi byela xi ku: “Loko vavanuna lava va tele ku ta ku vitana, pfuka u famba na vona. Kambe u ta vulavula ntsena rito leri ndzi nga ta ku byela rona.”+21 Endzhaku ka sweswo Balama a pfuka nimixo a bohela mbhongolo yakwe ya ntswele, a famba ni tihosana ta Mowabu.+22 Kutani ku hlundzuka ka Xikwembu ku va kukulu hikuva a a famba; hiloko ntsumi ya Yehovha yi yima egondzweni leswaku yi n’wi sivela.+ Yena a a gade mbhongolo yakwe ya ntswele, a ri ni vatirhi vakwe vambirhi.23 Hiloko mbhongolo yi vona ntsumi ya Yehovha yi yime egondzweni yi khome banga ra yona;+ kutani mbhongolo yi ringeta ku hambuka egondzweni yi ya enhoveni, kambe Balama a sungula ku ba mbhongolo leswaku a yi tlherisela egondzweni.24 Ntsumi ya Yehovha yi hambeta yi yima endleleni yo khuma, exikarhi ka masimu ya vhinya, lama nga ni marhangu ya maribye etlhelo leri ni marhangu ya maribye etlhelo lerin’wana.25 Kutani mbhongolo ya ntswele yi hambeta yi vona ntsumi ya Yehovha ivi yi timanyanisa ni rirhangu hikwalaho yi manya nenge wa Balama ni rirhangu; yena a engeta a yi ba.26 Kutani ntsumi ya Yehovha yi hundza nakambe yi ya yima endhawini yo khuma laha a ku nga ri na ndlela ya ku hambukela exineneni kumbe eximatsini.27 Loko mbhongolo yi vona ntsumi ya Yehovha, yi etlela ehansi ka Balama; lerova Balama a hlundzuka ngopfu,+ kutani a hambeta a himetela mbhongolo hi nhonga yakwe.28 Eku heteleleni Yehovha a pfula nomu wa mbhongolo+ kutani yi ku eka Balama: “Xana ndzi ku endle yini leswi u ndzi beke kanharhu?”+29 Hiloko Balama a byela mbhongolo a ku: “Hikwalaho ka leswi u ndzi khomeke hi ndlela yo pfumala tintswalo. Loko a ndzi lo tamela banga sweswi, a ndzi ta va ndzi ku dlele!”+30 Kutani mbhongolo ya ntswele yi ku eka Balama: “Xana a ndzi yona mbhongolo ya wena ya ntswele leyi u yi gadeke vutomi bya wena hinkwabyo ku ta fikela namuntlha? Xana ndzi tshama ndzi ku endla hi ndlela leyi?”+ Yena a ku: “E-e!”31 Kutani Yehovha a pfula mahlo ya Balama,+ hiloko a vona ntsumi ya Yehovha yi yime egondzweni yi khome banga ra yona. Xikan’we-kan’we a korhama a wela ehansi hi xikandza.32 Kutani ntsumi ya Yehovha yi ku eka yena: “Ha yini u be mbhongolo ya wena ya ntswele kanharhu? Waswivo! Mina—ndzi hume ku ta ku sivela, hikuva ndlela ya wena a yi fambisananga nikatsongo ni ku rhandza ka mina.+33 Mbhongolo ya ntswele yi ndzi vonile ivi yi ringeta ku hambuka kanharhu+ emahlweni ka mina. Loko a yi nga hambukanga emahlweni ka mina! Sweswi a ndzi ta va ndzi ku dlele,+ kambe yona a ndzi ta yi londzovota yi hanya.”34 Hiloko Balama a byela ntsumi ya Yehovha a ku: “Ndzi dyohile+ hikuva a ndzi swi tivanga leswaku hi wena loyi a a yime egondzweni ku ta hlangana na mina. Kutani sweswi, loko swi bihile ematihlweni ya wena, ndzi pfumelele ndzi tlhela.”35 Kambe ntsumi ya Yehovha yi byela Balama yi ku: “Famba ni vavanuna lava;+ ntsena a wu nge vulavuli swin’wana handle ka rito leri ndzi nga ta ku byela rona.”+ Kutani Balama a famba ni tihosana ta Balaka.36 Loko Balaka a twa leswaku Balama u tile, a huma xikan’we-kan’we a ya hlangana na yena emutini wa Mowabu lowu nga eribuweni ra Arinoni, lowu nga emakumu ka ndhawu yoleyo.+37 Kutani Balaka a ku eka Balama: “Xana a ndzi rhumelanga rito leswaku u vitaniwa? Ha yini u nga tanga eka mina? Xana hakunene-nene a ndzi swi koti ku ku komba xichavo?”+38 Hiloko Balama a ku eka Balaka: “Waswivo, ndzi tile eka wena sweswi. Xana ndzi nga swi kota ku vulavula swo karhi?+ Ndzi ta vulavula ntsena rito leri Xikwembu xi nga ta ri veka enon’wini wa mina.”+39 Hikwalaho Balama a famba na Balaka kutani va fika eKiriyati-hazoti.40 Balaka a endla xitlhavelo hi tihomu ni tinyimpfu+ naswona a rhumela swin’wana eka Balama ni le ka tihosana leti a ti ri na yena.41 Kutani nimixo Balaka a teka Balama a n’wi tisa eBamoti-bali+ leswaku a ta vona vanhu hinkwavo a ri kwalaho.+


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Fiji
19 St. Fort Street
SUVA
FIJI
+679 330-4766
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka awara
Hi Ku Komisa
Ri langutela ntirho wa Timbhoni ta Yehovha eFiji, Kiribati, Tuvalu ni le Nauru. Ku hundzuluxeriwa minkandziyiso ya Bibele hi Xifiji, Xikiribati, Xituvalu, Xirotuma ni Xinauru.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yoxuwa 20:1-9
20 Kutani Yehovha a vulavula na Yoxuwa, a ku:2 “Byela vana va Israyele, u ku, ‘Tinyikeni miti ya vutumbelo+ leyi ndzi vulavuleke na n’wina ha yona ha Muxe,3 leswaku loyi a dlayeke+ moya-xiviri ku nga ri ha vomu, a nga swi tivi, a ta balekela kona; byi fanele byi va vutumbelo bya n’wina eka murihiseri wa ngati.+4 U fanele a balekela+ eka wun’wana wa miti leyi ivi a yima evunghenweni bya nyangwa+ ya muti kutani a vula marito yakwe vakulukumba+ va muti va yingisile; va fanele va n’wi amukela emutini va n’wi nyika ndhawu, u fanele a tshama na vona.5 Loko murihiseri wa ngati a n’wi hlongorisa, a va fanelanga va n’wi nyiketa loyi a dlayeke munhu evokweni rakwe;+ hikuva u dlaye munhu-kulobye a nga swi tivi, naswona a a nga n’wi vengi eku sunguleni.+6 U fanele a tshama emutini ku fikela loko a yima emahlweni ka ntshungu leswaku a avanyisiwa,+ kukondza ku fa muprista lonkulu,+ loyi a nga kona emasikwini wolawo. Hi kona loyi a dlayeke munhu a nga tlhelaka,+ u ta nghena emutini wa ka vona ni le ndlwini yakwe, emutini lowu a a balekeke eka wona.’”7 Kutani va nyika Kedexi+ leyi nga eGaleliya xiyimo xo hlawuleka, endhawini ya tintshava ya Neftali, na Xikeme+ endhawini ya tintshava ya Efrayimi, na Kiriyati-aba,+ hileswaku, Hebroni, endhawini ya tintshava ya Yuda.8 Exifundzheni xa Yordani, eYeriko etlhelo ra le vuxeni va nyikela Beseri+ emananga etikweni leri andlalekeke ra nyimba ya Ruveni,+ na Rhamoti+ eGiliyadi enyimbeni ya Gadi, na Golani+ eBaxani enyimbeni ya Manase.9 Leyi i miti leyi vekeriweke vana va Israyele hinkwavo ni muluveri la luveleke exikarhi ka vona, leswaku mani na mani la dlayaka moya-xiviri ku nga ri ha vomu a balekela kona,+ leswaku a nga dlayiwi hi voko ra murihiseri wa ngati ku fikela loko a yime emahlweni ka ntshungu.+


text:
Dyondzo 5
Hi Xihi Xikongomelo Xa Xikwembu Hi Misava?
1. Ha yini Xikwembu xi tumbuluxe misava?
Yehovha u nyike vanhu misava. I kaya ra hina. Hikwalaho, mpatswa wo sungula ku nga Adamu na Evha a wu nga vumberiwanga ku ya tshama etilweni—Xikwembu se a xi vumbe tintsumi leswaku ti tshama etilweni. (Yobo 38:4, 7) Ematshan’weni ya sweswo, Xikwembu xi teke munhu wo sungula ivi xi n’wi veka eparadeyisini yo saseka leyi vuriwaka ntanga wa Edeni. (Genesa 2:15-17) Yehovha u n’wi nyike ntshembo wo tiphina hi vutomi lebyi nga heriki emisaveni swin’we ni vana va yena.—Hlaya Pisalema 37:29; 115:16.
Eku sunguleni, a ku ri ntanga wa Edeni ntsena lowu a wu ri paradeyisi. Mpatswa wo sungula a wu fanele wu tata misava hi vana va wona. Hi ku famba ka nkarhi, a va ta tata misava hinkwayo naswona va yi endla paradeyisi. (Genesa 1:28) Misava a yi nge herisiwi. Yi ta tshama yi ri kaya ra vanhu.—Hlaya Pisalema 104:5.
2. Ha yini sweswi misava yi nga ri paradeyisi?
Adamu na Evha a va n’wi yingisanga Yehovha, hikwalaho u va hlongorile entangeni. Ku ve ku lahleka ka paradeyisi naswona a ku na munhu la swi koteke ku yi pfuxeta. Bibele yi ri: “Misava yi vekiwe evokweni ra lowo homboloka.”—Yobo 9:24.—Hlaya Genesa 3:23, 24.
Xana Yehovha a nge he xi hetisisi xikongomelo xa yena xo sungula hi vanhu? Nikatsongo! U ni matimba hinkwawo. A nge tsandzeki. (Esaya 45:18) U ta vuyetela rixaka ra vanhu ri va hi ndlela leyi a a lava leswaku ri va ha yona.—Hlaya Pisalema 37:11, 34.
3. Paradeyisi yi ta vuyeteriwa njhani?
Paradeyisi yi ta vuyeteriwa emisaveni loko Yesu a ta va a fuma tanihi Hosi leyi vekiweke hi Xikwembu. Enyimpini leyi vuriwaka Armagedoni, Yesu u ta rhangela tintsumi ta Xikwembu kutani a lovisa hinkwavo lava kanetaka Xikwembu. Endzhaku, Yesu u ta pfalela Sathana ku ringana malembe ya 1 000. Vanhu va Xikwembu a va nge lovisiwi hikuva Yesu u ta va kongomisa ni ku va sirhelela. Va ta tiphina hi vutomi lebyi nga heriki emisaveni leyi nga Paradeyisi.—Hlaya Nhlavutelo 20:1-3; 21:3, 4.
4. Ku xaniseka ku ta hela rini?
Xikwembu xi ta byi herisa rini vubihi laha misaveni? Yesu u vule “xikombiso” lexi nga ta kombisa loko makumu ma ri ekusuhi. Swiyimo swa misava leyi, leswi xungetaka vutomi bya vanhu swi kombisa leswaku sweswi hi hanya ‘emakumu ka mafambiselo ya swilo.’—Hlaya Matewu 24:3, 7-14, 21, 22.
Hi nkarhi wa ku fuma ka Yesu ka malembe ya 1 000 a ri etilweni, u ta herisa ku xaniseka hinkwako emisaveni. (Esaya 9:6, 7; 11:9) Handle ko fuma tanihi Hosi, Yesu u ta va Muprista Lonkulu naswona u ta herisa swidyoho swa lava rhandzaka Xikwembu. Hikwalaho, hi ku tirhisa Yesu, Xikwembu xi ta herisa mavabyi, ku dyuhala ni rifu.—Hlaya Esaya 25:8; 33:24.
5. I vamani lava nga ta hanya eParadeyisini ya le nkarhini lowu taka?
Vanhu lava yingisaka Xikwembu va ta hanya eParadeyisini. (1 Yohane 2:17) Yesu u rhume valandzeri va yena leswaku va ya lava vanhu lavo rhula leswaku va va dyondzisa ndlela leyi va nga amukelekaka ha yona eka Xikwembu. Namuntlha, Yehovha u lunghiselela timiliyoni ta vanhu leswaku ti ta hanya eParadeyisini ya le nkarhini lowu taka leyi nga ta va yi ri laha misaveni. (Sofaniya 2:3) ETiholweni ta Mfumo ta Timbhoni ta Yehovha, vanhu va dyondza ku va vanuna ni vatatana lavanene ni ku va vasati ni vamanana lavanene. Vana ni vatswari va gandzela swin’we ni ku dyondza ndlela leyi va nga vuyeriwaka ha yona eka mahungu lamanene.—Hlaya Mikiya 4:1-4.
DYONDZA SWO TALA
Hi Xihi Xikongomelo Xa Xikwembu Hi Misava?
Xana xikongomelo xa Xikwembu xa ku endla misava leyi yi va paradeyisi xi ta kala xi hetiseka? Loko swi ri tano, xi ta hetiseka rini?


text:
MAHANYELO YA VAKRESTE
Xana U Nga Byi Ringeta Lembe Rin’we?
U ringeta yini? Vuphayona bya nkarhi hinkwawo! U ta tiphina hi mikateko yo tala!
LOKO U PHAYONA, U TA . . .
va muchumayeri la nga ni vutshila naswona u ta tiphina swinene hi vutirheli
tiyisa vuxaka bya wena na Yehovha. Loko u ya u vulavula ni van’wana hi yena, u ta ya u ti tsundzuka swinene timfanelo takwe leti hlamarisaka
eneriseka hi ku rhangisa swilaveko swa Mfumo eka swa wena ni ku va ni ntsako lowu tisiwaka hi ku tirhela van’wana.
—Mt 6:33; Min 20:35
ya eka nhlangano wa maphayona lowu vaka kona loko ku endze mulanguteri wa muganga, nhlangano wo hlawuleka lowu fambisanaka ni nhlengeletano ya muganga ni Xikolo xa Ntirho wa Vuphayona
va ni malunghelo yo tala yo sungula ni ku tlhela u fambisa tidyondzo ta Bibele
heta nkarhi wo tala ni lava u chumayelaka na vona naswona mi ta tiphina hi ku khutazana.
—Rhm 1:11, 12


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yeremiya 34:1-22
34 Rito leri fikeke eka Yeremiya ri huma eka Yehovha, loko Nebukadretsara hosi ya Babilona+ ni vandla rakwe ra nyimpi+ hinkwaro ni mimfumo hinkwayo ya misava, vulawuri lebyi nga evokweni rakwe,+ ni vanhu hinkwavo va lwa na Yerusalema ni miti hinkwayo ya yena,+ ri ku:2 “Yehovha Xikwembu xa Israyele u te, ‘Famba, u ya byela Sedekiyasi hosi ya Yuda,+ ina, u fanele u n’wi byela u ku: “Yehovha u te, ‘Waswivo, ndzi nyiketa muti lowu evokweni ra hosi ya Babilona,+ yi ta wu hisa hi ndzilo.+3 Kutani wena a wu nge baleki evokweni ra yona, hikuva u ta khomiwa hakunene kutani u nyiketiwa evokweni ra yona.+ Mahlo ya wena ma ta vona mahlo ya hosi ya Babilona,+ nomu wa yona wu ta vulavula ni nomu wa wena, u ta ta eBabilona.’4 Hambiswiritano, twana rito ra Yehovha, Wena Sedekiyasi hosi ya Yuda,+ ‘Yehovha u vurile malunghana na wena a ku: “U nga ka u nga dlayiwi hi banga.5 U ta fa hi ku rhula;+ tihosi to sungula leti a ti ri kona emahlweni ka wena+ ti ta ku hisela mirhi ya risuna,+ ku fana ni leyi hiseriweke vatata wa wena, ti ta ku rilela+ ti ku, ‘Oho, Wena mulawuri,’+ hikuva ‘hi mina ndzi vuleke rito leri,’ ku vula Yehovha.”’”’”6 Yeremiya lowa muprofeta a ya emahlweni a byela Sedekiyasi hosi ya Yuda marito+ lawa hinkwawo eYerusalema,7 loko mavandla ya nyimpi ya hosi ya Babilona ma lwa na Yerusalema ni miti hinkwayo ya Yuda leyi a yi sele,+ ma lwa na Lakixi+ na Azeka;+ hikuva miti yoleyo leyi tiyisiweke,+ hi yona leyi a yi sele exikarhi ka miti ya Yuda.+8 Rito leri fikeke eka Yeremiya ri huma eka Yehovha endzhaku ka loko Hosi Sedekiyasi a endle ntwanano ni vanhu hinkwavo lava a va ri eYerusalema leswaku a huwelela ntshunxeko eka vona,+9 leswaku un’wana ni un’wana a ntshunxa nandza wakwe wa xinuna ni wa xisati, wanuna wa Muheveru+ ni wansati wa Muheveru, leswaku va nga va endli malandza ya vona, ku nga Muyuda loyi a nga makwavo.+10 Kutani tihosana+ hinkwato ti yingisa, ni vanhu hinkwavo lava a va ri ehansi ka ntwanano leswaku un’wana ni un’wana a ntshunxa nandza wakwe wa xinuna, un’wana ni un’wana a ntshunxa nandza wakwe wa xisati, leswaku va nga ha va endli malandza, hiloko va va yingisa kutani va va tshika va famba.+11 Kambe va hundzuluka+ endzhaku ka sweswo, va tlherisa malandza ya xinuna ni ya xisati lawa a va ma ntshunxile, kutani va ma veka ehansi ma va malandza ya xinuna ni ya xisati.+12 Hikwalaho rito ra Yehovha ri fika eka Yeremiya ri huma eka Yehovha, ri ku:13 “Yehovha Xikwembu xa Israyele u te, ‘Mina ndzi endle ntwanano ni vatata+ wa n’wina esikwini leri ndzi va humeseke ha rona etikweni ra Egipta,+ endlwini ya malandza,+ ndzi ku:14 “Eku heleni ka malembe ya nkombo, un’wana ni un’wana u fanele a ntshunxa munhu-kulobye+ loyi a nga Muheveru,+ loyi a xaviseriweke yena,+ loyi a n’wi tirheleke malembe ya tsevu; u fanele a n’wi ntshunxa.” Kambe vatata wa n’wina a va ndzi yingisanga, a va yi rhiyanga ndleve.+15 Kutani n’wina hundzulukani namuntlha mi endla leswi lulameke ematihlweni ya mina hi ku huwelela ntshunxeko,+ un’wana ni un’wana eka nakulobye, naswona mi endla ntwanano emahlweni ka mina endlwini leyi vito ra mina ri vitaniweke eka yona.+16 Kutani mi tlhela,+ mi nyamisa vito ra mina,+ un’wana ni un’wana a tlherisa nandza wakwe wa xinuna, un’wana ni un’wana a tlherisa nandza wakwe wa xisati, lawa mi wa ntshunxeke hi ku rhandza ka moya-xiviri wa wona, mi wa veka ehansi ma va malandza ya n’wina ya xinuna ni malandza ya n’wina ya xisati.’+17 “Hikokwalaho Yehovha u te, ‘N’wina a mi ndzi yingisanga hi ku ka mi nga hambeti mi huwelela ntshunxeko,+ un’wana ni un’wana eka makwavo, un’wana ni un’wana eka nakulobye. Maswivo, ndzi huwelela ntshunxeko+ eka n’wina,’ ku vula Yehovha, ‘eka banga,+ ntungu+ ni ndlala,+ kunene ndzi ta mi tsekatsekisa eka mimfumo hinkwayo ya misava.+18 Kutani ndzi ta nyiketa vanhu lava honisaka ntwanano wa mina,+ hi ku ka va nga ma hetisisanga marito ya ntwanano wa mina lawa va ma boheke emahlweni ka mina hi rhole leri va ri tsemeke ri va swiphemu swimbirhi,+ leswaku va hundza exikarhi ka swiphemu swa rona;+19 ku nga, tihosana ta Yuda ni tihosana ta Yerusalema,+ vatirhi va le hubyeni ni vaprista ni vanhu hinkwavo va tiko lava hundzeke exikarhi ka swiphemu swa rhole—20 ina, ndzi ta va nyiketa evokweni ra valala va vona ni le vokweni ra lava va lavaka moya-xiviri wa vona;+ naswona mintsumbu ya vona yi ta va swakudya swa swivumbiwa leswi hahaka swa matilo ni swa swivandzana swa misava.+21 Kutani Sedekiyasi hosi ya Yuda+ ni tihosana ta yena ndzi ta va nyiketa evokweni ra valala va vona ni le vokweni ra lava va lavaka moya-xiviri wa vona ni le vokweni ra mavandla ya nyimpi ya hosi ya Babilona+ lawa ma tshikaka ku mi hlasela.’+22 “‘Waswivo, ndzi nyika xileriso,’ ku vula Yehovha, ‘kunene ndzi ta va tlherisela emutini lowu,+ va ta lwa na wona, va wu teka kutani va wu hisa hi ndzilo;+ miti ya Yuda ndzi ta yi endla rhumbi, yi pfumala muaki.’”+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tinhlayo 8:1-26
8 Yehovha a ya emahlweni a vulavula na Muxe a ku:2 “Byela Aroni u ku eka yena, ‘Nkarhi hinkwawo loko u lumeka timboni, timboni ta nkombo ti fanele ti voninga ndhawu leyi nga emahlweni ka xo tlhoma rivoni.’”+3 Kutani Aroni a sungula ku endla tano. A lumeka timboni ta ndhawu leyi nga emahlweni ka xo tlhoma rivoni,+ hilaha Yehovha a leriseke Muxe hakona.4 Kutani xo tlhoma rivoni a xi endliwe hi ndlela leyi. A xi ri xa nsuku, xi furiwe hi hamula. A xi furiwe+ hi hamula ku ya fika ematlhelo ya xona ni ku ya fika eka swiluva swa xona. Hi ku landza xivono+ lexi Yehovha a xi kombeke Muxe, yena u endle xo tlhoma rivoni hi ndlela yoleyo.5 Yehovha a ya emahlweni a vulavula na Muxe a ku:6 “Teka Valevhi exikarhi ka vana va Israyele, u va tengisa.+7 Kutani u ta endla leswi, leswaku u va tengisa: Va xuve hi mati ya ku tengisa xidyoho,+ va fanele va hundzisa rikari enyameni+ ya vona hinkwayo ivi va hlantswa tinguvu+ ta vona, va titengisa.+8 Kutani va fanele va teka nkunzi+ leyitsongo ni gandzelo ra yona ra mavele+ ra mapa lamanene lama tsakamisiweke hi mafurha, wena u ta teka nkunzi yin’wana leyitsongo yi va ya gandzelo ra xidyoho.+9 Kutani u fanele u nyikela Valevhi emahlweni ka ntsonga wa nhlangano, ivi u hlengeleta ntshungu hinkwawo wa vana va Israyele.+10 U fanele u nyikela Valevhi emahlweni ka Yehovha, kutani vana va Israyele va fanele va tlhandleka+ mavoko ya vona ehenhla ka Valevhi.+11 Aroni u fanele a endla leswaku Valevhi va ya emahlweni ni le ndzhaku emahlweni ka Yehovha, va va gandzelo leri ndziwitiwaka+ ra vana va Israyele, va fanele va yisa ntirho wa Yehovha+ emahlweni.12 “Kutani Valevhi va ta tlhandleka mavoko ya vona etinhlokweni ta tinkunzi.+ Endzhaku ka sweswo, nyikela leyi yi nga gandzelo ra xidyoho ni leyi yi nga gandzelo ro hisiwa eka Yehovha leswaku ti kombelela Valevhi ku rivaleriwa.+13 U fanele u yimisa Valevhi emahlweni ka Aroni ni vana vakwe, naswona u fanele u va endla leswaku va ya emahlweni ni le ndzhaku va va gandzelo leri ndziwitiwaka eka Yehovha.14 U fanele u hambanisa Valevhi exikarhi ka vana va Israyele, Valevhi va ta va va mina.+15 Kutani endzhaku ka sweswo Valevhi va ta ta va ta tirhela entsongeni wa nhlangano.+ Hikwalaho u fanele u va basisa u va endla va ya emahlweni ni le ndzhaku va va gandzelo leri ndziwitiwaka.+16 Hikuva hi lava va nyiketiweke, va nyiketiwe eka mina va huma exikarhi ka vana va Israyele.+ Ndzi ta titekela vona ematshan’weni ya lava va pfulaka timbeleko hinkwato, mativula hinkwawo ya vana va Israyele.+17 Hikuva mativula hinkwawo ya vana va Israyele i ya mina, ya munhu ni ya xiharhi.+ Ndzi tihlawulekisele+ wona siku ndzi nga ba mativula man’wana ni man’wana etikweni ra Egipta.+18 Kutani ndzi ta teka Valevhi va va ematshan’weni ya mativula hinkwawo exikarhi ka vana va Israyele.+19 Kutani ndzi ta nyiketa Valevhi va va lava nyiketiweke eka Aroni ni vana vakwe, va huma exikarhi ka vana va Israyele,+ leswaku va hambeta va tirhela vana va Israyele entsongeni wa nhlangano+ ni ku kombelela vana va Israyele ku rivaleriwa, leswaku ku nga tshuki ku va ni khombo leri nga ta humelela vana va Israyele,+ hikwalaho ko va vana va Israyele va tshinele endhawini yo kwetsima.”20 Kutani Muxe na Aroni ni ntshungu hinkwawo wa vana va Israyele va endla tano eka Valevhi. Vana va Israyele va endle tano eka vona, hi ku pfumelelana ni hinkwaswo leswi Yehovha a swi leriseke hi Muxe malunghana ni Valevhi.21 Hiloko Valevhi va titengisa+ naswona va hlantswa tinguvu ta vona, endzhaku ka sweswo Aroni a endla leswaku va ya emahlweni ni le ndzhaku va va gandzelo leri ndziwitiwaka emahlweni ka Yehovha.+ Kutani Aroni a va kombelela ku rivaleriwa ku ri ku va tengisa.+22 Endzhaku ka sweswo Valevhi va nghena ro sungula leswaku va endla ntirho wa vona entsongeni wa nhlangano emahlweni ka Aroni ni vana+ vakwe. Va endle tano eka vona, hilaha Yehovha a leriseke Muxe hakona malunghana ni Valevhi.23 Kutani Yehovha a vulavula na Muxe a ku:24 “Leswi hi leswi swi khumbaka Valevhi: Ku sukela eka loyi a nga ni malembe ya 25 hi vukhale ku ya ehenhla, u ta nghena entlaweni wa vutirheli bya ntsonga wa nhlangano.25 Kambe endzhaku ka malembe ya 50 hi vukhale u ta tshika ku va entlaweni wa vutirheli, a nga ha tirhi.26 U fanele a tirhela vamakwavo entsongeni wa nhlangano hi ku khathalela mfanelo yakwe, kambe a nga ha tirhi nchumu. U ta endla tano eka Valevhi hi ku pfumelelana ni leswi, eka timfanelo+ ta vona.”


text:
XIHONDZO XO RINDZA (NKANDZIYISO WA VANDLHA) NOVEMBER 2012
Nkandziyiso lowu wu hlamusela xivangelo lexi endlaka vito ra Yehovha, xikongomelo ni nawu wa yena swi ri swa nkoka. Nileswaku ha yini Vakreste va ntiyiso va fanele va tikarhatela ku titsongahata ni ku rivalela.
“Ndzi Dyondzise Ku Endla Ku Rhandza Ka Wena”
Hi nga n’wi tekelela njhani Davhida kutani hi languta timhaka ku fana na Yehovha?
Leswi Va Seleke Na Swona Swi Pfale Ku Kayivela
Vakreste va lembe-xidzana ro sungula va vekele etlhelo minyikelo ku pfuna lava pfumalaka. Hi nga va tekelela njhani?
Yesu U Veke Xikombiso Xa Ku Titsongahata
Hi nga vuyeriwa njhani eka ku titsongahata ka Yesu Kreste?
Hlakulela Moya Wa Ku Va Lontsongo
Hi nga wu kombisa njhani moya wa ku titsongahata loko hi tirhisana ni van’wana?
Swivutiso Swa Vahlayi
Marito ya Yesu ya nyiko ya ku nga ngheneli vukati ma vula yini hakunene?
Ku Rivalela Ka Yehovha Ku Vula Yini Eka Wena?
Ndlela leyi Yehovha a tirhisaneke ha yona ni vadyohi enkarhini lowu hundzeke yi nga hi dyondzisa swo tala malunghana ni ku tiyimisela ka yena ku rivalela.
Rivalelanani Hi Ku Ntshunxeka
Kambisisa ndlela leyi hi nga ku tekelelaka ha yona ku tiyimisela ka Yehovha ku rivalela.
‘A Ku Ri Rungula Lerinene Ngopfu Leri Tshameke Ri Twiwa’
Hi 1926, Swichudeni swa Bibele, hilaha Timbhoni ta Yehovha a ti vitaniwa hakona, a ti tirhisa switichi swa tona swa xiya-ni-moya emadorobeni ya mune ya le Canada.


text:
SIERRA LEONE NA GUINEA
Muwatchtower
James Koroma
U VELEKIWE HI 1966
U KHUVURIWE HI 1990
MATIMU YAKWE HI KU KOMISA A a ri mufambisi wa poso hi nkarhi wa nyimpi ya xin’wana-manana.
HI 1997, loko masocha yo xandzuka ni ya hulumendhe ma lwa eFreetown, ndzi tinyiketele ku rhwala mapapila ku suka eFreetown ndzi ma yisa erhavini leri a ri ri ra xinkarhana eConakry, le Guinea.
Ndzi khandziye bazi ni ntlawa wun’wana wa vavanuna exitichini xa mabazi. Hi twe mpfumawulo wa swibamu lowu a wu twalela ekule laha hi sunguleke ku chava. Loko hi ri karhi hi famba eswitarateni swa le dorobeni, hi twe ku balesela ka swibamu ematlhelo ka hina. Muchayeri wa hina u tlhelele endzhaku kutani a teka ndlela yin’wana. Endzhakunyana ka sweswo, hi yimisiwe hi ntlawa wa masocha yo xandzuka lowu hlomeke hi swibamu lowu hi leriseke leswaku hi chika ebazini. Endzhaku ko hi tlhava hi swivutiso wu hi tshike hi hundza. Endzhakunyana, hi tlhele hi yimisiwa hi ntlawa wun’wana wa masocha. Leswi un’wana wa vakhandziyi a a tiva mukongomisi wa wona, wu hi tshike hi hundza. Loko hi fike emakumu ka doroba, hi hlangane ni ntlawa wa vunharhu wa masocha yo xandzuka lowu hi tlhaveke hi swivutiso kutani wu hi lerisa leswaku hi famba. Loko hi ri karhi hi kongoma en’walungwini, hi hundze switarata swo tala leswi pfariweke ku fikela nindzhenga wa siku rero loko bazi ra hina leri a ri ri na ritshuri ri fika eConakry.
Eka maendzo lawa ndzi veke na wona endzhakunyana a ndzi rhwala mabokisi ya minkandziyiso, switirhisiwa swa le hofisini, tirhekhodo ta le rhavini ni swilo swo phalala. A ndzi tala ku famba hi movha kumbe hi xibazana. Nakambe leswaku ndzi kota ku tsemakanyisa mindzhwalo ya mina emakhwatini ni le milambyeni, a ndzi hirha swilo swo rhwala mindzhwalo ni swikwekwetsu leswaku swi ndzi hundzisela yona.
Loko ndza ha yisa switirhisiwa ku suka eFreetown ku ya eConakry, xibazana lexi a ndzi ri eka xona xi yimisiwe endzilakaneni hi masocha yo xandzuka. Rin’wana ra wona ri seche mindzhwalo ya mina kutani ri sungula ku ndzi tlhava hi swivutiso hikwalaho ka leswi a ri ndzi ehleketelela. Loko ndza ha ri kwalaho ndzi vone un’wana wa lava a ndzi nghena na vona xikolo exikarhi ka masocha yo xandzuka. Masocha a ya n’wi vitana Roughneck naswona a languteka a ri ni tihanyi ngopfu eka ntlawa wolowo wa masocha. Ndzi byele socha leri a ri ri eku ndzi tlhaveni hi swivutiso leswaku ndzi tele ku ta vona Roughneck, hiloko ndzi namba ndzi n’wi vitana. Roughneck u hatle a ndzi tiva hiloko a ta eka mina hi ku tsutsuma. Hi vukarhanile ni ku tlhela hi hlekelela. Hiloko endzhaku ka sweswo a sungula ku bohanisa xikandza.
U vutise a ku: “Xana u na swiphiqo?”
Ndzi hlamule ndzi ku: “Ndzi ringeta ku nghena eGuinea.”
Hi ku hatlisa u lerise masocha leswaku ma pfumelela xibazana xa hina leswaku xi hundza endhawini leyi va sechaka kona handle ko sechiwa.
Ku sukela esikwini rero ku ya emahlweni, nkarhi wun’wana ni wun’wana loko ndzi fika laha ku sechiwaka kona, Roughneck a lerisa masocha leswaku ma ndzi tshika ndzi hundza. Ndzi nyike masocha tikopi ta timagazini leti ma ti tlangeleke swinene. Hi ku hatlisa ma sungule ku ndzi vitana Muwatchtower.


text:
SWIENDLAKALO-NKULU SWA N’WEXEMU
Ndzawulo Yo Pulana Ni Ku Aka eMisaveni Hinkwayo
KU ANDZA lokukulu enhlengeletanweni ya Yehovha ku endla leswaku ku va ni xilaveko lexi engetelekeke xa Tiholo ta Mfumo, Tiholo ta Tinhlengeletano, miako leyi nga ta tirhiseriwa ku fambisa swikolo swa nhlengeletano, tihofisi ta vuhundzuluxeri swin’we ni miako ya marhavi etindhawini to hambana-hambana. Xisweswo, hi October 2013, Huvo leyi Fumaka yi simeke ndzawulo leyintshwa leswaku ku endliwa ntirho wo endla tipulani, wo aka, wo pfuxeta miako ni ku khathalela miako hi ndlela leyi humelelaka ni leyi nga koxiki mali yo tala. Ndzawulo leyi, leyintshwa yi vitaniwa Ndzawulo yo Pulana ni ku Aka eMisaveni Hinkwayo (Worldwide Design/Construction Department [WDC]), leyi nga entsindza wa misava hinkwayo eBrooklyn, le New York naswona yi tirha hi ku landza nkongomiso wa Komiti yo Kandziyisa ya Huvo leyi Fumaka.
Ndzawulo leyi ya WDC yi langutela Tindzawulo to Pulana ni ku Aka eka Matiko-nkulu (Regional Design/Construction Departments), leti nga le marhavini ya le Afrika Dzonga, Australia, Jarimani ni le United States. Tindzawulo leti ti langutela ku hleriwa ka tipulani, ku aka ni ku khathalela miako hi ku ya hi swifundzha swa kona. Xikongomelo xa tona i ku hatlisisa ntirho wo aka Tiholo ta Mfumo. Eku sunguleni, Tiholo ta Mfumo a ti akiwa hi ku landza nkongomiso wa Komiti yo Aka ya Xifundzha kumbe hi ku landza nongonoko wo pfuna matiko lama nga evuswetini. Malunghiselelo lawa hamambirhi ka wona ma hlanganisiwile ku endlela leswaku ku hatlisisiwa ntirho wo aka.
Leswaku ku hleriwa xilaveko lexi, lexi yaka xi kula xa Tiholo ta Mfumo ni Tiholo ta Tinhlengeletano, ku simekiwe Ndzawulo yo Pulana ni ku Aka ya le Tikweni (Local Design/Construction Department) erhavini rin’wana ni rin’wana. Ndzawulo leyi yi tirhisana hi ku kongoma ni Komiti ya Rhavi ya le tikweni ra kwalaho. Nchumu wo tsakisa hi ku cinca loku hileswaku marhavi hinkwawo ma nga avela vatirhi vo aka va nkarhi hinkwawo leswaku va pfuna vamakwerhu va kwalaho ku aka Tiholo ta Mfumo ni Tiholo ta Tinhlengeletano.
Hi April 2014, a ku ri ni matsima lamakulu yo aka yo tlula 270 lawa a ma fanele ma endliwa, ku katsa ni tihofisi ta vuhundzuluxeri ta 90, Tiholo ta Tinhlengeletano ta 35 ni matsima ya le rhavini ya 130. Ku engetela kwalaho, ku ni xilaveko lexi andzaka xo aka Tiholo ta Mfumo, laha to tlula 14 000 ti faneleke ti akiwa kumbe ti pfuxetiwa hi vuntshwa.
Mawaku ndlela leyi swi tiyisaka ripfumelo ha yona ku vona ndlela leyi vanhu va Yehovha lava nga ni vun’we va nga pfumeleliki matiko, mindhavuko ni tindzimi ta vona leswaku swi va endla va nga vi ni vun’we kutani va aka miako leyi tisaka ku dzuneka evitweni rakwe ro kwetsima! Dan Molchan loyi a tirhaka eka Komiti yo Khathalela Vatirhi entsindza wa misava hinkwayo, u ri: “Ka ha ri ni ntirho lowukulu lowu wa ha faneleke wu endliwa naswona hikwalaho ka leswi hi nkhensa swikhongelo swa vamakwerhu swin’we ni minyikelo leyi va yi humesaka leswaku va seketela ntirho lowu. Kambe hi va nkhensa swinene vamakwerhu lava tinyiketelaka hi ku tirhandzela leswaku va pfuneta eka matsima lawa.”
DYONDZA SWO TALA
Ku Aka Tiholo Ta Mfumo eTindhawini Ta Le Kule
Vona ndlela leyi mintlawa ya ntlhanu ya vatirhi va ku tirhandzela yi koteke ku aka Tiholo ta Mfumo timbirhi hi masiku ya 28.
Ntirho Wa Timbhoni Ta Yehovha Wu Seketeriwa Njhani Hi Timali?
Timbhoni ta Yehovha a ti humesi minhlengo kumbe vukhume kambe vona ndlela leyi ntirho wo chumayela emisaveni hinkwayo wu kulaka ha yona.


text:
1Jesu na vbedzide gu ganela iso a nga embela gidzemo, a di hongola Khafarnawume. 2Muthangeli moyo nya gikwata nya lizana masotshwa a diri ni githumi gyaye nya gu gi gole ngudzu gi nga bani gi gu dwala nya hadza gufa. 3Na pwide ndruma ya Jesu, a di rumela madhota nya gukari nya Vajudha gasi guya mu lomba gu ata vbanyisa githumi gyaye. 4Na va vbohide ga Jesu, va diya mu lomba phara-mawundru, khavo: "Uye a ngu fanela gu giredwa wuhindzi wowo, 5kholu a ngu gola va na gyathu; gambe khuye a nga hi vbahela nyumba nya nombelo." 6Jesu a di hongola navo. Na va vbweta gu vboha ndrangani, muthangeli nya masotshwa a di rumela mwango khu dzipari dzaye, khuye: "U nga dzi garadzi, Pfhumu, kholu nyi mwalo fanelo nya gu uwe u bele ndrangani gwangu. 7Nyi di dzipwa na nyiri mwalo fanelo nya gu gu khinge; aholu rumela lito limwedo lago basi, githumi gyangu gi na hawuluga. 8Kholu, eni neni, ambari nyi gu ni vakhongolo vangu, nyi na ni masotshwa nyi ma rumago. Mumbe gu mu ruma, kheni: 'Indra,' a gu hongola; mumbe, kheni: 'Delu,' ata; githumi gyangu, kheni: 'Gira egi,' gi gira." 9Na pwide magana yaya, Jesu a di liwuga ngudzu, a gu embela avo va nga bani va mu landra, khuye: "Nyi ngu mi embelani, kheni: nyi si gu mani gukhodwa nya gukhongolo nya nga ogu, ambari ga va na Israeli." 10Sirumwa sile, na si bwelede gaya, si diya mana githumi na gi hawulugide nya dzadi. 11Khavbo avbo, Jesu a di hongola dhoropani ga Nayime, gumogo ni vapizane ni gidzemo nya gingi. 12Na va gu vboha dhoropani, va di kotsana ni muthu a nga bani a guya dzingwa, adiri gyanana gya gimwegyo gya mayime moyo nya noni. Va di romo vathu nya vangi va dhoropani mule va nga bani va gu hongola navo thowotunu, gasi guya bangaladza malile wule. 13Pfhumu na mu wone, a di mu pwela gisiro, a gu mu embela, khuye: "U nga lili." 14A di hidzimela, aya khuha lithatho. Avo va nga bani va li pharide, va di ema. Khavbo avbo, a di khuye: "Lidzaha, eni nyi ngu gu ruma, wuga." 15Mufi a di wuga a khala khu giwunu gyaye, a gu phela gu ganela. Khavbo avbo, Jesu a di mu ningela ga mayi waye. 16Vatshavbo va di tala khu githawo, va gu dhumisa Nungungulu, khavo: "Tumbulugide vbakari gwathu muprofeti nya khongolo; Nungungulu endrede ngamo yaye." 17Ndruma nya giliwugiso gegi yi di phalalega ni Judheya gwatshavbo ni mayigo yatshavbo ya vbafuvbyana mule. 18Vapizane va Johane va diya mu tivisa satshavbo iso si nga dugelela. 19Khavbo avbo, Johane a di rana vapizane vavili, a va rumela ga Pfhumu, gasi guya mu wudzisa, khavo: "Khuwe wule a vbwetago guta, mwendro hi nga gu lindrela mumbe?" 20Na va vbohide ga Jesu, va di khavo: "Johane Mubhapatisi a hi rumide guta gu wudzisa: Khuwe wule a vbwetago guta, mwendro hi nga gu lindrela mumbe?" 21Gikhati gyogyo furi Jesu a di hawulugisa vathu nya vangi madwali ni gu vbanyisa ava va nga bani va gu saniswa khu maphuvbo nya guvivbe, gumogo ni gu tula maho sikhumu. 22Jesu a di va hakha, khuye: "Indrani muya tivisa Johane iso mu sipwago ni gu si wona: sikhumu si ngu wona, sikhurubwa si ngu gimbila, vanya sokono va ngu agiswa, sivbwiri si ngu pwa, vafi va ngu wuga, Mahungu nya Yadi ma ngu hevbudzwa sisiwana. 23Kategide saye wule a si tshunganiswigo kheni." 24Na va hongode vapizane vale, Jesu a di tshala a wudzisa gidzemo khu mahungu ya Johane, khuye: "Ginani mu ngaya gi wona giwulani? Tshava nya guhanahaniswe khu phuvbo, gani? 25Gasi ginani mu ngaya gi wona? Muthu nya gu ambale sombo nya gumbure, gani? Avo vasi hamugigo gilo ni gu ambale gwadi va gu dugela ndrangani nya vafumeli. 26Ginani mu ngaya gi wona, na? Muprofeti? Ina. Khidzo nyi mi embelago. Gambe guvbindra ni muprofeti. 27Khuye oyu a thudwago khu Milowo, pwani: 'Nyi na thangisa mbeli gwago girumwa gyangu, gasi guya gu dongisela ndzila.' 28Khidzo nyi mi embelago: vbakari nya vathu vatshavbo va velegidwego khu vanyamayi, mwalo muprofeti nya khongolo guvbindra Johane; aholu muthu nya mahegisela mufumuni wa Nungungulu khongolo guvbindra uye." 29Vatshavbo vale va nga mu yingisago na gu ganela isoso, ngudzungudzu vahengisi nya mikhupho, va di rungudza khavo: "Khu lisine Nungungulu lulamide." Khavo avo va nga bani va hakhide gubhapatisa ga Johane. 30Aholu, vafarisi ni vahevbudzi nya Nayo va nga bombago gubhapatisa ga Johane va bombide khu kharato makategwa va nga bani va dongisedwe khu Nungungulu. 31Jesu a di khuye, "Nyi na va fananisa ni mani vathu nya mela yoyu? Va ngu fana ni mani? 32Va ngu fana ni sanana sile nya gu, na siromo tendrelani si ganedzisana, khiso: 'Hi wombide sitoliyo, kha mwa hana!Hi embide dzindzimo nya wusiwana, kha mwa lila!' 33Kholu dzude Johane Mubhapatisi, a si hodzigo gilo ni gumba sela wadwa, mwari khenu: 'A na ni liphuvbo nya guvivbe.' 34Dzude Mwamana wa Muthu, a hodzago ni gu sela, mwari khenu: 'Likhondrobwa, bewudzi, bwelo khavbo, pari nya vakhuphisi ni vawoni.' 35Aholu guti ga Nungungulu gu lulamide mahoni ga vale va gu hakhago." 36Mufarisi moyo a di rana Jesu, gasi guya hodza naye. Na vbohide ndrangani momo, a di khala vbamezatunu. 37Nyamayi moyo, a nga bani a tidwa kha nga muwoni tigoni mule, na dzitide nya gukhuye Jesu womo a hodza ndrangani ga mufarisi, adita ni gigasi gyaye nya mafura nya gunungele ngudzu, 38ata khala khu hwane ga Jesu na gu lila. A di mu naganisa migondro khu marongo, a gu yi bavbulela khu ndzudzu waye, a gu yi bejari ni gu yi todza mafura. 39Mufarisi wule a nga mu ranago, na wonide esi, a di ganela enga mapimoni gwaye, khuye: "Nari gupwani oyu mwama muprofeti kamwe, na gu muti khu mani, ni gu muthu muni nyamayi a mu khuhago, kholu muwoni!" 40Khavbo avbo, Jesu a di mu embela, khuye: "Simoni, gyomo nyi vbwetago gu gu embela." A di hakha, khuye: "Ganela, Muhevbudzi." 41Jesu khuye: "A di romo muthu a nga bani a fiyariside dzitsapawu vathu vavili: moyo wakone adiri ni mangava nya livbandre dzipondro; mumbe, lizana dzikinyeta. 42Kha nga ulo va nga bani vari mwalo dzitsapawu nya gulivbe khidzo, a di va tsetselela va vavili. Khu wevbini nya ava va vavili a na mu golago ngudzu?" 43Simoni a di hakha, khuye: "Khu lisine, nya gu wona gu kheni khu wule a nga mu tsetselela mangava nya mangi." Jesu a di mu embela, khuye: "U hakhide gwadi." 44A di thendregedza a gu khedza nyamayi wule, a embela Simoni khuye: "U ngu mu wona nyamayi yoyu? Eni nyi bede ndrangani gwago, khwa nyi ninga mati nya guhandze migondro yangu; gasi uye a nyi handzide migondro khu marongo yaye, bwelo khavbo a yi bavbulela khu ndzudzu waye. 45Uwe khwa nyi bejari; gasi uye, gukhugela nyi bela, kha garali khu gu bejari migondro yangu. 46Uwe khwa nyi phorodza mafura hungoni; gasi uye a nyi todzide migondro khu mafura nya gunungele. 47Khu kharato, nyi ngu gu embela, kheni: A ngu tsetseledwa siwono saye nya singi, kholu yeyedzide lihaladzo nya likhongolo. Aholu wule a tsetseledwago silo nya sidugwana, a ngu gola vbadugwana." 48Khavbo avbo, a di embela nyamayi wule, khuye: "Siwono sago si tsetseledwe." 49Avo va nga bani varomo vbamezatunu va di phela gu wudzisana, khavo: "Gasi khu mani oyu a dzi kodzago gu tsetselela siwono?" 50Jesu a di embela nyamayi wule, khuye: "Gukhodwa gwago gu gu vbanyiside. Indra khu gurula."
Copyright
Learn More


text:
1Eni Pawulo, ni Silvano ni Thimoti, hi ngu losa libandla nya vathu va Nungungulu va vbanyago dhoropani ga Tesalonika, na hi patane khu lihaladzo la Nungungulu, ni la Pfhumu yathu Jesu Kristo, hi ngu mi suvela wuhigo ni gurula. 2Hi ngu bonga Nungungulu gikhati gyatshavbo khu enu, hi ngu mi dundruga mwatshavbo milombeloni yathu. 3Hi ngu ma ti gwadi mavbanyelo nya gukhodwe gwanu, ni gu dzi garadza gwanu khu lihaladzo, ni gutiya gutumbani gwanu mu gu nago khu Pfhumu yathu Jesu Kristo, mbeli ga Nungungulu Babe wathu. 4Vandruye, ethu hi ngu dziti gu khethu Nungungulu a di mi hathani khu lihaladzo. 5Khu guralo, ethu hi dita mi tivisa Mahungu nya Yadi nasiri khu gu ganela basi, aholu khu tshivba nya Liphuvbo nya gu Age, ni gu tiyiswa nya gungi. Mu ngu dziti edzi hi nga dzi vegisago khidzo vbakari gwanu, khu lihaladzo lanu. 6Enu mu khade giwonelo gyathu ni gya Pfhumu, khu gu dzumelani magana yaye, khu gu tsaka nya Liphuvbo nya gu Age, ambari mu nga bani mu nari ni sigaradzo. 7Khu kharalo, mu khade giwonelo ga vakhodwa vatshavbo va Makedhoniya ni va Akaya. 8Gukhugela khavbo gwanu, mahungu ya Nungungulu ma di phalalega tigoni gwatshavbo ga Makedhoniya ni Akaya, gukhodwa gwanu ga Nungungulu gu di pwala malangani yatshavbo, khu isoso kha gu vbwetegi gu ganela gambe gimbe gilo. 9Khu guralo, vatshavbo va gu ganela khu mahakhelo mu nga hi hakhani khayo ni gu digani vanungungulu nya malipha, mu thumela Nungungulu nya guvbanye, nya lisine. 10Olu, na mu gu lindrela guwuya ga Mwanaye Jesu khu ndzadzini, oyu a mu wusidego khu ga vafudego, a na hi vbulugisa ga libango li na gutago.
Copyright
Learn More


text:
TIDYONDZO TO HLAYA
Tidyondzo To Hlaya
Vanhu Va Le Bibeleni Vo Fana Na Yosefa
Kopa dyondzo leyi yo hlaya, ivi u ringeta ku tsala swilo leswi Yosefa a fanaka ha swona ni vanhu van’wana va ntlhanu va le Bibeleni.
SWIN'WANA EKA NHLENGELETO LOWU
Ku Tiyisiwa Hi Vamakwerhu Va Hina Vaxinuna Ni Vaxisati
Komba vana va wena ndlela leyi va nga pfunanaka ha yona ni vanghana va vona.
Timfanelo Ta Munghana Lonene
Dyondzo leyi yi pfuna vana lava nga ni malembe ya 8 ku ya eka 12 leswaku va hlakulela timfanelo to va munghana lonene.
Vaisrayele Va Nghena eKanana
Kambela mianakanyo ya wena hi ku tirhisa ntlango lowu wo fananisa makhadi lowu sekeriweke eka tindzima 2 ku ya eka 7 ta buku ya Yoxuwa.


text:
1Kutingako ku di sungilwe ti to hi tsula Italiya ngu ngalava, Paulo ni vamwane va nga ti sungilwe kumweko nayo va to ningelwa ka nduna ya dizana, yi dhanwako ku i Juliyo, ya mtxawa wu dhanwako ku “txikwata txa mkoma wa hombe.” 2Kutingako hi di wulete ka ngalava ya kuta ngu Adramita, ayi yi nga ti txhatukela kuya phuho ya Asiya, hi to ñola nzila hi tsula. Hi ti ni Aristarkusi wa Tesalonika, didhoropa da Makhedhoniya. 3Mangwanani ka kona, ngako hi di hokile Sidhoni, Juliyo a to mahela wuxinji Paulo, e mu tumelela kuya wonana ni vangana vakwe ni kuamukelwa ngu vona. 4Kutingako hi txi khukha haleya, hi to tsimbila ngu ligungusa la Kipra, nguko ngalava yi ti lambelwa ngu diphuho. 5Kutingako hi di tshawunyetile linene la Kilikiya, ni la Panfiliya, hi to hoka Mira, ka Likiya. 6Se nduna ya dizana, ngako yi di mani koneyo ngalava ya kuta ngu Alexandriya, yi nga ti ya Italiya, yi to hi wuleta ka yona. 7Kambe ngako hi nga ti tsimbila ngu kudothokudotho, masiku o tala, hi to hoka ngu kukarateka hafuhi ni Kinida; se ngako diphuho di nga ti hi lambela, hi to vayilela Kreta ngu ditshelo da Salmona. 8Kutingako hi di longolokile ngu ligungusa ngu kukarateka, hi to hoka ahawa ku dhanwako ku “Txithoni ko Tshura”, hafuhi ni didhoropa da Lasiya. 9Yi di pindile mbimo yo lapha, kutsimbila ngu ngalava ku ti ni phango, nguko hambi ditshiku da hombe da ku ti tona sakudya di ti pindile. Paulo a to va laya, 10a txi khene: “He manuwe, ni wona ti to dipfhumba diya di na va ni phango ni kuluzekelwa ka hombe, i singa ka thundu ni ngalava dwe, aniko ni wona wutomi wathu.” 11Hambi keto, nduna ya dizana yi to engisa ta mtsimbitisi wa ngalava ni nyamne wa yona, kupinda ti ti wombwako ngu Paulo. 12Kambe ngako txitho txi nga ti sa lulama kutemela ka txona ngu mbimo ya wuxika, vavangi va titi khona i tshuko kuduketa kuya fungala masiku a wuxika va di Fenikisi, i ku txitho txa Kreta, txi nga dingetana ni wulenge ka kuya wulambwe, ni wulenge ka kuya wuphemba. 13Kutingako diphuho da wulambwe di di khatile kufuteta khakwati, va to alakanya ti to va mani txi va nga ti vilela txona. Va to khukha ve longoloka ngu ligungusa la Kreta. 14Kambe kunukunuko ku to wuka diphuho da txivhungwavhungwane, da kuta ngu txitondoloni, diphuho di di dhanwako ku i Euroakiloni. 15Se ngako ngalava yi nga ti susumetwa ngu diphuho, yi to tandeka ku di xula, hi to yi leka yi londeta moya. 16Kutingako hi di longolokile, na hi txi vhikelwa ngu tximwane txitondoloanyana txi txi dhanwako ku i Khawuda, ngu kukarateka hi zile hi si kota kundindela txingalavana txo lumukela phango hi txi wuyisa ngalavani ka hombe. 17Msana ka kuva hi di txi hayekile txitimwi, hi to lava mano awa: hi to sungelela ngalava ngu majoke; se ngu kuthava kuya khima ha mafuni ka Siriti, hi to phutela matanga, hi ya masoni ngu kulondeta moya. 18Mangwanani ka kona, ngako hi nga ti pekwa ngutu ngu diphuho, da txihuhuri, va to wungela thundu ya ngalava ve tshotsha. 19Se ngu ditshiku da wuraru, vatxungeli va ngalava va to tshotsha ngu manza awe siya sa ngalava. 20Ngako ku nga ti si woneki ditambo hambi tinyeleti ka masiku o tala, na txihuhuri txi ya masoni ngu kupeka ngu mtamo, hi to gumelwa ngu kuthemba kotshe ku hi nga ti nako ka kuhuluka. 21Ku ti pindile masiku a mangi hi si dyi txilo. Konako Paulo a to khukha a txi ema hagari kwawe, a txi khene: “He manuwe, idiku mi ti ni engisile, mi si khukhi Kreta, nga hi sa humelelwa ngu phango yiya ni kuluza kuwa ka hombe. 22Hambi keto, na mi laya konkuwa ti to mi si gumi mtamo, nguko a walo ni mmweyo kwanu a no luzekelwa ngu wutomi wakwe; tsena ngalava ngu yona yi no luzeka. 23Ngukusa ka wona wusiku wuwa, Ngelozi ya Txizimu, atxi ani ni lumbako txona, atxi ni txi thumelako, yi ti wonekisile kwangu, wusiku wuwa, 24yi txi: ‘U nga thave, Paulo! U fanete kuhoka masoni ka Khezari; wona, Txizimu txi vekile manzani kwako wutomi wa votshe va u endako navo mu ngalavani.’ 25Ngu toneto, manuwe, tsanisani misana. Ni na ni txithembo ka Txizimu, ti to ti na maheka nga ti txi nga ni gelisa tona. 26Tsena hi fanete kuya tshotshwa txitondoloni ko kari.” 27Ka wusiku wa ditshiku da wugumi ni mune, na hi txi pengapengiswa lineneni ka Adriya, vatxungeli va ngalava va to pimisa, hagari ka wusiku, ti to va hafuhi ni mabambe. 28Ngako va txi pima kueta ka mati, va to mana makumambidi wa mipimo yo pima ngu diwoko; va di yite masoni va to engeta ve pima, ve mana digumi da mipimo ni mtxhanu. 29Ngu kuthava ti to hi nga thuka hi khwekela siwindini ka linene, vona va to rinza mune wa tihangi matini, na hi txi wonelela kutxa. 30Kambe vatxungeli va ti lava ku thava; ngu toneto va to txhikisa txingalavana, va txi nga vo lava kugwimba tingoti ta tihangi ta masoni ka ngalava. 31Se Paulo a txi gela nduna ya dizana ni masotshwa, a txi khene: “Ngako vona va si zumbi ngalavani, kha mi na kuhuluka.” 32Konaho masotxhwa ma to wila majoke a txingalavana, se me txi leka txi txi wa. 33Ngako va di ngadi va txi rinzela kutxa ka dona, Paulo a to gela votshe ti to ve dya sakudya, a txi khene: “Nyamsi ditshiku da wugumi ni mune mi di tsanisete, mi txi ti tona, mi si dyi txilo. 34Na mi khongotela ti to mi dya sakudya, nguko ngu tona ti ti no mi hanyisa. Kha ku na mbi luzeka hambi i di msisi wumwewo wa ha msungo kwanu.” 35Ngako a di wombile tiya, a to teka dipawu e bonga Txizimu masoni ka votshe, e di bhanda e khata kudya. 36Se votshe va to henemene ve dya sakudya, nivona. 37Se ngako va txi balwa votshe va va nga ti ngalavani, hi ti mazana mambidi ni mtxhanu wa makumi ni mambidi ni mtxhanu wa vathu ni mmweyo (276). 38Ngako va di khuri ngu sakudya, va to hehukisa ngalava ngu kuhungula mafaka ve tshotsha lineneni. 39Ngako di di txite, vatxungeli va to timelelwa ngu ditiko di va nga ti ka dona; tsena va to wona disonga di nga ti ni mtxhefa, se ve pimisa kususumetela koneyo ngalava, ngako ti txi koteka. 40Va to thukunyula tihangi ve ti leka matini, ve thukunyula kambe ni tingoti ta mphesu wa ngalava. Msana keto, va to gwimba ditanga da hombe, ve tsimbitiswa ngu diphuho kala ligungusani. 41Se ngako ngalava yi di khimile ha mafuni, hagari ka tidhonga timbidi, yi to khwekela. Khana ya ngalava, ngu kukhwekela ngu mtamo, yi to ñolwa yi si dekadeki; se mmidi wa ngalava wu txi funyekela ngu mtamo wa mavimbi. 42Masotxhwa ma to pimisa kudaya sibotxhwa, ma txi: simwane si nga thava ngu kusambela. 43Aniko nduna ya dizana, ngu kulava kuhulusa Paulo, yi to va tsimbisa kumaha eto: Yi to womba ti to ava va si kotako kusambela va na thange vona ve bumwala matini, ve sambela ve huma; 44Ava va nga sala, va na ti vhune ngu mapulango, kumbe ngu sipepu sa ngalava. Ngu toneto, votshe va to huluka ve huma va txi hanya.
Copyright
Learn More


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Zakariya 3:1-10
3 A ya emahlweni a ndzi komba Yoxuwa+ lowa muprista lonkulu, a yime emahlweni ka ntsumi ya Yehovha, na Sathana+ a yime evokweni rakwe ra xinene leswaku a lwa na yena.+2 Kutani [ntsumi+ ya] Yehovha yi byela Sathana yi ku: “Yehovha wa ku tshinya,+ Wena Sathana, ina, Yehovha wa ku tshinya, yena loyi a hlawulaka Yerusalema!+ Xana leri a hi rona rihunyi leri susiweke endzilweni?”+3 Loko ku ri Yoxuwa, a a ambale tinguvu leti thyakeke,+ a yime emahlweni ka ntsumi.4 Kutani yi angula yi byela lava a va yime emahlweni ka yena yi ku: “N’wi hluvuleni tinguvu leti thyakeke.” Yi ya emahlweni yi ku eka yena: “Waswivo, ndzi endle leswaku xihoxo xa wena xi hundza eka wena,+ naswona u ambexiwa tinguvu to leha ta le vuhosini.”+5 Hiloko ndzi ku: “A va n’wi vehele xifunengeto xa nhloko lexi baseke.”+ Kutani va n’wi vehela xifunengeto xa nhloko lexi baseke, va n’wi ambexa tinguvu; ntsumi ya Yehovha a yi yime ekusuhi.6 Ntsumi ya Yehovha yi nyikela vumbhoni eka Yoxuwa, yi ku:7 “Yehovha wa mavuthu u te, ‘Loko wo famba etindleleni ta mina, loko wo hlayisa xiboho xa mina,+ hi wena loyi a nga ta avanyisa yindlu ya mina,+ u hlayisa swivava swa mina; kunene ndzi ta endla leswaku u nghena hi ku olova exikarhi ka lava va yimeke ekusuhi.’8 “‘Ndzi kombela u yingisa, Wena Yoxuwa muprista lonkulu, wena ni vanakuloni lava va tshameke emahlweni ka wena, hikuva i vavanuna lava va nga swihlamariso;+ hikuva waswivo, ndzi tisa nandza+ wa mina la vuriwaka Hluke!+9 Hikuva waswivo, hi leri ribye+ leri ndzi ri vekeke emahlweni ka Yoxuwa! Ehenhla ka ribye rin’we ku ni mahlo ya nkombo.+ Waswivo, ndzi kovotla nkovotlo wa rona,’+ ku vula Yehovha wa mavuthu, ‘ndzi ta susa xihoxo xa tiko rero hi siku rin’we.’+10 “‘Esikwini rero,’ ku vula Yehovha wa mavuthu, ‘mi ta vitanana hinkwenu, loko mi ri ehansi ka murhi wa vhinya ni loko mi ri ehansi ka nkuwa.’”+


text:
SWIVUTISO SWA VAHLAYI . . .
Xana Ku Bihe Yini Hi Mikhuva Ya Khisimusi?
Se i khale Khisimusi yi hlamuseriwa tanihi nkhuvo lowu tolovelekeke wa Vakreste wo tlangela ku velekiwa ka Yesu. Kambe, mikhuva leyi endliwaka hi khisimusi yi endla hi tivutisa loko yi fambisana ni ku velekiwa ka Yesu.
Yin’wana ya mikhuva yoleyo, i ntsheketo wa Santa Claus. Mukhuva lowu nga kona sweswi lowu katsaka ku va Santa a ri ni malebvu yo basa, marhama yo tshwuka ni ku ambala swiambalo swo tshwuka, wu tiveka wu ri xinavetisi lexi tolovelekeke xa Khisimusi lexi a xi endleriwe khampani leyi endlaka swakunwa ya le Amerika N’walungu hi 1931. Hi va 1950, vanhu van’wana va le Brazil va ringete ku siva Santa Claus hi munhu wa le tikweni ra vona la dumeke loyi va n’wi vitanaka Kokwana Indian. Vuyelo byi ve byihi? Profesa Carlos E. Fantinati u vule leswaku Santa Claus u hlule Kokwana Indian a tlhela a “hlula na Yesu loyi a a ri ricece ivi ku va yena loyi a tlangeriwaka hi December 25.” Kambe, xana ntsheketo wolowo wa Santa Claus hi wona lowu nga xiphiqo ntsena eka mhaka ya Khisimusi? Leswaku hi kuma nhlamulo, a hi xiyeni leswi a swi endleka eka Vakreste vo sungula.
Encyclopedia Britannica yi ri: “Eminkarhini ya Yesu, Vakreste vo sungula ni lava va va landzeleke a a va ma tlangelanga masiku ya ku velekiwa, hambi ku ri siku ra ku velekiwa ka Yesu.” Ha yini? Vakreste a va teka ku tlangela masiku ya ku velekiwa ku ri mukhuva wa vuhedeni, ku nga nchumu lowu faneleke wu papalatiwa. Entiyisweni, Bibele a yi ri boxi siku ra ku velekiwa ka Yesu.
Kambe endzhaku ka malembe yo tlula 300 Yesu a file, Kereke ya Khatoliki yi sungule ku tlangela Khisimusi hambileswi Vakreste vo sungula a va nga yi tlangeli. Kereke yi suse mukhuva wa vuhedeni wa vukhongeri bya le Rhoma ni leswi a swi endliwa hi xixika, leswaku yi va ni ndhuma. Ebukwini ya yena leyi nge, Christmas in America, Penne L. Restad u vule leswaku lembe rin’wana ni rin’wana ku sukela hi December 17 ku ya eka January 1 “Varhoma a va katsa mintlango, ku macha eka minkhuvo ya vona yo tala leswaku va kombisa ku xixima swikwembu swa vona.” Naswona hi December 25, Varhoma a va tlangela ku velekiwa ka Dyambu leri nga Hluriwiki. Hi ku tlangela Khisimusi hi siku rero, kereke a yi kucetela Varhoma vo tala leswaku va tlangela ku velekiwa ka Yesu ematshan’weni ya ku velekiwa ka dyambu. Buku ya matimu leyi nge Santa Claus, leyi tsariweke hi Gerry Bowler yi vula leswaku Varhoma “a va ha katsa mikhuva ya vona leyi a va yi endla exikarhi ka xixika.” Kahlekahle, va tlangele Khisimusi leyi a yi ri yintshwa eka vona hi ku tirhisa mindhavuko ya khale.
Swi le rivaleni leswaku xiphiqo lexikulu hi ku tlangela Khisimusi i masungulo ya yona lama nga amukelekiki. Eka buku leyi nge, The Battle for Christmas, Stephen Nissenbaum u vule leswaku Khisimusi i “mukhuva wa vuhedeni lowu sunguriweke hi Vakreste va mavunwa.” Hikokwalaho, Khisimusi yi hlundzukisa Xikwembu ni N’wana wa xona, Yesu Kreste. Xana leyi ko va mhaka leyi nga vuriki nchumu? Bibele yi ri: “Ku lulama ni ku kala nawu swi ni xinakulobye xihi? Kumbe ku vonakala ni munyama swi hlangana kwihi?” (2 Vakorinto 6:14) Khisimusi a hi yinene, yi fana ni nsinya lowu gombonyokeke lowu swi nga kotekiki ku wu ‘ololoxa.’—Eklesiasta 1:15.
DYONDZA SWO TALA
Bibele Yi Ri Yini Malunghana Ni Khisimusi?
Matimu ya mikhuva ya Khisimusi ya tsevu leyi dumeke ma nga ku hlamarisa.
Ha Yini Timbhoni Ta Yehovha Ti Nga Tlangeli Khisimusi?
Vanhu vo tala va yi tlangela Khisimusi hambiloko va tiva masungulo ya yona. Kuma leswaku ha yini Timbhoni ta Yehovha ti nga yi tlangeli.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Samuwele 31:1-13
31 Vafilisita a va lwa na Israyele,+ kutani vavanuna va Israyele va baleka va suka emahlweni ka Vafilisita, va hambeta va wa va dlayiwile+ eNtshaveni ya Gilbowa.+2 Vafilisita va tshinela ekusuhi ngopfu na Sawulo ni vana vakwe; eku heteleleni Vafilisita va dlaya Yonathani+ na Abinadaba+ na Maliki-xuwa,+ vana va Sawulo.3 Ku lwa ku tikela Sawulo, eku heteleleni vacopi ni vavanuna va vurha va n’wi kuma, kutani vacopi va n’wi vavisa ngopfu.+4 Hiloko Sawulo a byela murhwali wa swihlomo swakwe swa nyimpi a ku: “Hlomula banga+ ra wena u ndzi tlhava hi rona, leswaku vavanuna lava va nga yimbangiki+ va nga fiki kunene va ndzi tlhava, va ndzi khoma hi tihanyi.” Murhwali wa swihlomo swakwe swa nyimpi a a nga swi lavi,+ hikuva a a chava ngopfu. Kutani Sawulo a teka banga a wela ehenhla ka rona.+5 Loko murhwali wa swihlomo swakwe swa nyimpi a vona leswaku Sawulo u file,+ hiloko na yena a wela ehenhla ka banga rakwe a fa swin’we na yena.+6 Hikwalaho Sawulo ni vana vakwe vanharhu ni murhwali wa swihlomo swakwe swa nyimpi, hambi ku ri vavanuna vakwe hinkwavo, va fa hinkwavo esikwini rero.+7 Loko vavanuna va Israyele lava a va ri exifundzheni xa rivala ra le hansi ni lava a va ri exifundzheni xa Yordani va vona leswaku vavanuna va Israyele va balekile, nileswaku Sawulo ni vana vakwe va file, hiloko va sungula ku siya miti va baleka,+ endzhaku ka sweswo Vafilisita va fika va tshama eka yona.+8 Esikwini leri tlhandlamaka, loko Vafilisita va fika ku ta hluvula lava va dlayiweke,+ va kume Sawulo ni vana vakwe vanharhu va wile eNtshaveni ya Gilbowa.+9 Va tsema nhloko+ yakwe va n’wi hluvula swihlomo swakwe swa nyimpi naswona va rhumela rito etikweni ra Vafilisita hinkwaro leswaku ku tivisiwa+ tindlu ta swifaniso swa vona swa hava,+ ni vanhu.10 Eku heteleleni va veka swihlomo swakwe swa nyimpi+ endlwini ya swifaniso swa Axitoreti,+ ntsumbu wakwe va wu bohelela erirhangwini ra Beta-xani.+11 Malunghana na yena, vaaki va le Yabexe-giliyadi+ va twa leswi Vafilisita va swi endleke eka Sawulo.12 Hi ku hatlisa vavanuna hinkwavo va vurhena va suka va yima va famba vusiku hinkwabyo kutani va teka ntsumbu wa Sawulo ni mintsumbu ya vana vakwe yi suka erirhangwini ra Beta-xani va fika eYabexe va yi hisela kona.+13 Kutani va teka marhambu+ ya vona va ma lahla+ ehansi ka murhi wa mutamarisiki+ eYabexe, va titsona swakudya masiku ya nkombo.+